text:
16. oktober 2017
Myndir: Jan Sørensen
Hjá mær at hava ábyrgd av einum líkinda hondbóltsliði hevði verið á leið líka svakt sum at latið Yasser Arafat stýrt einum barnagarði.
Vit hava hoyrt um lokomotiv fyrr. Eisini í Føroyum. Ikki nøkur ordilig nøkur, men sum myndatala fyri, at okkurt, ið hevur verið arbeitt uppá ígjøgnum langa tíð, nú trúliga tekur form og dik á seg—at okkurt er í umbúna.
Tað kendasta er enn ikki komið á mál, men fer framvið einum mílasteini, um tú vilt, einari pseudo-grundlóg, um ikki so langa tíð. Eg elski tokstøðir. Elski tær.
Hitt lokomotivið eru kvinnurnar hjá H71. Ferðin var á heilt góðari leið at byrja við. Nei, ongir sigrar, men sum heild góð avrik; og annað var líkasum ikki væntandi við einum hópi eins erfarin og munkur í Jomfruannegade.
Men vit hildu á, og við ógvusligum stríðsvilja og sindur av hepni fingu fleiri av battaríunum lív. Og nú tykist ferð vera komin á.
Fá lið vilja tað meiri enn vit, og hóast okkurt liðið av góðum grundum er betri enn okkara, er fráleikin ikki so stórur, at vit ikki føla, at vit kunnu vera við. Sjálvt ikki ímóti Kyndil og VÍF.
Stjørnan var betra liðið bróðurpartin av dystinum. Lutfalsliga lætt fingu tær mál samtíðis við, at tað varð ov trupult hjá okkara damum at koma til haldgóðar málkjansir. Ov nógv orka brúkt í hesum parti, haldi eg. Ov ‘umstendigligt’. Ov laboured.
Sært tú, eg eri ongin venjari. Hjá mær at hava ábyrgd av einum líkinda hondbóltsliði hevði verið á leið líka svakt sum at latið Yasser Arafat stýrt einum barnagarði. Men við støði í teim dystum, eg higartil havi sær, Neistin á Hálsi og Stjørnan í Hoyvík, so hevði tað kanska verið eitt hugskot, av og á, at latið Mariu staðið í verjuni at senda nakrar bóltar fram eftir vølli hjá vongunum at tikið ímóti; eitt nú eini flúgvandi Evu Barbu at lofta og skora. Tær kennast, og Maria veit, at Eva B e.r. f.a.r.i.n. Og vongurin veit, hin við, at har kemur ein bóltur, so tað er bara at renna...
Aðramáta gerst ov striltið frameftir, ov møðsamt at fáa mál, tá øll málini skulu fáast við etableraðum álopum. Serliga í einum álopi, har ov fáar taka ábyrgd og vongspælið modernað—altso, ikki-eksisterandi.
So skjótt ferð kom á, riggaði betri. Skjótar flytingar, ikki bøla á bóltinum, og so dagast opningar. Eg dugi at lurta, men tosi eisini nógv, dekan nógv, men eg minnist Kára Nielsen, Oliver eisini, tá teir søgdu, at tað er avrættingargrund, kemur tú innum tríggjar við ferð... uttan at fara ígjøgnum ella skjóta, so royna, um ikki annað!
Heldur oftani upplivdu vit tað, at bólturin bleiv sendur síðulens. Eg trúgvi ikki uppá avrættingar, so slett ikki fyri vantandi treysti, men hatta er ein hondbóltsins deyðssynd. Bara sigi.
Hinvegin, nú er hann deyður, og gott tað, men eingin hevði latið Arafat umsitið organiseraða dagin hjá norðurlendskum smábørnum ílatin gular endurskinsvestar og fallhjálm. Men eygleiðingar uppímillum kaffisutl frá einum, ið fylgdi við og hjálpti til eitt knapt áratíggju.
So okkurt veit havnarmaðurin um hesa so lekru ítróttargrein, ið megnar at fáa trøllvaksin fólk at venda sær við, halda um knæið hjá s´ðumanninum, skeita... ella bara, eins og Coach, fara út úr høllini, so skjótt og hvørja ferð, brotskast skuldi takast. Sjávlur plagi eg at bíta kontrollerað í tunguna. (Tað riggar).
Hinvegin aftur, hin verju-disponeringin hevur við sær, at fleiri sleppa til, hvat eisini er gott, tí ábyrgdin má javnast hvðana meiri enn nú, skulu vit leggja á.
Men eitt flott úrslit, og uppaftur flottari komið aftur. Vár í málinum, eins og síðstu ferð, á Hálsi, hevði ein niðurtúr eitt skifti, men við eini framúr seriu-bjarging gjørdi hon, at restin av liðinum líkasum kom uppfrá. Byrjaði at trúgva uppá tað. Vit vóru aftanfyri við 5 málum, tá minni enn 10 minuttir restaðu í. At venda slíkari støðu til eina vinnarastøðu ber á brá av einum vilja, ið kemur at garantera okkum uppaftur fleiri sigrar.
Men fyri tað mesta var viljin ikki hin sami sum ímóti Neistanum. Tá merkti tú hann útum vøllin. Ikki í Hoyvík. Ikki fyrrenn síðstu løtuna. Heldur ein túr til tannlæknan enn síggja lið, ið ikki kasta seg eftir bóltinum, men har reyvin er hægst.
Men vit vunnu. Og taðer umráðandi. Umráðandi at vita, at tað ber til. Og tað bert til, tí okkara kvinnur duga at spæla hondbólt, men konstantur vinnaravilji má til. Ja, nakað so banalt sum at sannføra seg sjálvan um, at hvør bóltur er síðsti bóltur.
Júst soleiðis spældu vit síðstu løtuna. Og tú bara visti, sum áskoðari bara visti tú, at hetta bar á mál. Og tað gjørdi. Vit vunnu komfortabult. Í siffrum komfortabult.
25 – 22.
Næsti dystur er á Skála, og tá má hugburðurin navigerast eitt vet, hugsi eg.
Svarta fjepparafjøldin, er enn alt sum fyrr, er væl betri úti enn heima. Meiri dýrisk.
So tað er mín vón, at hon megnar at vinda handa síðsta marginlain burturúr okkara damum til tess at tryggja okkum eitt sigurs-hattrikk. So verður Calvados aftur á skránni. Og eg festligari enn sum er.
Koyr á Maskinuna, Koyr á Hoyvík!
---
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
6.a í Skúlanum á Argjahamri
Í flokkinum eru 28 næmingar. 14 gentur og 14 dreingir.
Í læraratoyminum eru Harda Jacobsen (føroyskt, kristni og søga) og Jóhan T. Lervig (støddfrøði, náttúra og tøkni, ítrótt og enskt).
Umframt toymið, so undirvísa Annika Petersen (náttúra og tøkni), Heidi Bjarkhamar (føroyskt), Sara Dydvad (danskt), Juanita Schrøder Holm (Enskt), Elin Trier (Ítrótt).
Í handaverk og list undirvísa hesi:
Køk: Súsanna Holm
Hondarbeiði: Lovisa Niclasen
Evning: Rudi Olsen
Smíð: Allan Michelsen
Tónleik: Marni Djurhuus
Íverksetan: Trúgvi Hansen (hósdag) og Jóhan Lervig (Fríggjadag)

robotstxt: allowed

filter: keep


text:
Líknandi greinar
Maverick Barr stroymar dystin Birkikara F.C. – KÍ klokkan 18.00 í dag
Nú frættist at Europa Leauge dysturin ímillum Birkarar F.C. – KÍ kann stroymast beinleiðis, so sjálvandi skulu KÍ fjepparnir hjá Maverick Barr sleppa at síggja dystin í Maverick. Vit lata dyrnar upp kl. 17.00, so vit hava tíð at hita upp. Eisini vera dystirnir Ongland – Belgia og Panama – Tunesia vístir kl. 19.00 og Les meira…
HVÍ GER KVF MUN Á POLITISKUM FLOKKUM?
Opið bræv til Johnny í Grótinum, stjóra í Kringvarpi Føroya Javnaðarflokkurin og Tjóðveldi hava havt sínar landsfundir norðuri í Klaksvík um vikuskiftið, og tað er ikki hissini, sum tíðindatænastan hjá KVF hevur gjørt burturúr. Aftur og aftur hava vit hoyrt, hvussu javnaðarformaðurin er endurgivin beinleiðis úr røðu sínari. Møguliga eru drúgvu røðubitarnir tiknir úr stroymingini? Les meira…
Stóru línubátarnir og trolbáturin Smaragd gera klárt at fara nýggjan túr
Nógv virksemi á vesturi kaj í løtuni. Núpur gerð klárt at fara túr og væntandi fara teir avstað kl. 17.00 ídag. Smaragd tekur ís, Pison fær olju og Jákup B riggar eisini til. Her nakrar myndir, sjá niðanfyri SáH


text:
Fekk kjaftfisk
Dan Klein --- 26.07.2018 - 09:28
Perlur: Bjartur G. Reyðberg vitnaði í sak um fútabann. Greinin kundi lesast í Oyggjatíðindum, fríggjadagin 6. november 2009.
Saman við konuni, Onnu Solveig, hevði Bjartur Reyðberg Grástein, verið í Føroyum í ørindum. Hann vitnaði í einari sak um fútabann.
Sakin var fyri seinasta hósdag, skilst.
Skulu vit trúgva útvarpinum, og mest listnað blað og netsíða hjá ungdóminum, “mess”, so var, sambært hesum miðlum, ein sak hósdagin, um eina fjøruti ára gamla neyðtøku, sum fútabann var sett fyri at skriva um.
Og hesir miðlar førdu fram, at Oyggjatíðindi og blaðstjórin, Dan Klein, vóru partur av hesum fútabanninum. Men aftur til kunoyingin, sum var komin heilt úr Odense, at gera sína borgarligu skyldu í Havn.
Hóskvøldið var Bjartur Reyðberg, komin upp frá bildekkinum á Norrønu, har stóri Auto-kamparin var væl fráfarin...
Dagurin hevði verið strævin. Tíðliga um morgunin var hann møttur í rættinum, har honum var álagt at siga sannleikan, tí annars kundi hann verða álvarsama illa revsaður.
Nakað út á seinnapartin tá rættarfundurin var liðugur, vitjaði Reyðberg á politistøðini, at forvitnast um sak, hann hevði meldað í samband við svindil.
Her fekk maðurin at síggja hvussu út av lagi óprofessionell løgreglan var. Í staðin fyri sakliga at skifta orð, varð Bjartur tveittur í fongsul, og tað var um reppið, at løgreglan ikki drap mannin, sum helst hevði siglt av, var ein lækni ikki komin, tá Reyðberg rópti um hjálp.
Alt hetta bara tí løgreglan í Føroyum gjørdi tað, hon er best til. Nevniliga onki, sum helst, og tað dámdi teimum ikki at fáa at vita.
Men undir samanbrestinum, fekk løgreglan staðiliga at vita, at maðurin hevði hjartafeil frá barni av, og toldi ikki strongd, men hann var so illa viðfarin, at hann bløddi, og tí mátti maðurin gera vart við, at hann tók blóðtinnandi heilivág, og at hann tí kundi koma álvarsama til skaðis, slapp hann ikki undir læknahond. Onkur av politistunum gjørdi av, at tilkalla lækna, sum umgangandi kravdi, at maðurin varð latin leysur aftur, men tað var ikki uttan ókvæmisorð av teimum heilt grovu.
Tey orðini átti Rani Wardum, sum er rættiliga langt uppi í svørtu sektini hjá politinum.
Hvat hesin kom við av skuldsetingum, kann koma eina aðru ferð, men hetta var so grovt, at vóru somu orð søgd í Danmark, so vildi tað fingið sera álvarsamar avleiðingar.
Tann álopni varð útskrivaður úr brummuni til Landssjúkrahúsið, men slapp leysur aftur tá staðfest var, at tað ikki stóð um lív longur.
So kom kjaftfiskurin
Eitt var, at Bjartur Reyðberg Grástein, hevði havt ein buldrasligan túr í rættinum, og ein ikki minni buldrasligan á politistøðini, har vistnokk onkur rútur brotnaði.
Løgreglan upplýsti fyri miðlunum, at onkur bygdamaður hevði vitjað støðina, men hvat tað snúði seg um visti ongin. Øll vóru púra paff av hendingini...
Men nú stóð hann har uttanfyri salongina umborð á Norrønu, og tosaði við Sylvan Jacobsen, úr Syðradali, ið hann kendi sera væl frá ungum árum.
Knappliga, og uttan nakra ávaring, fekk Bjartur Reyðberg Grástein, ein so harðan kjaftfisk, at hann small niður.
Tað eydnaðist syrðadalsmanninum at leggja seg í millum, sum helst eisini hevur bjargað Bjarta frá fleiri sløgum, tí talan var um eina hending, sum kom úr ongum, so ikki var møguleiki ella stundir, at lofta nøkrum slag. Hann bløddi illa.
Bjartur Reyðberg Grástein, sigur, at hann ikki ivast í, at hendingin hevði nakað at gera við ørindir hansara í rættinum hósdagin.
- Eg kenni persónin, sum, eg eisini fyrr hava hjálpt, sigur Bjartur, ið váttar, at hasin kjaftfiskurin kom sum eitt skot, men annars gekk túrurin til Danmarkar væl...


text:
Mangar stuttiligar og minniligar løtur eru frá nýggjárshaldinum í Vági. Her fara okur sum frá líður at hava nakrar av óteljandi stuttligu frásøgunum frá nýggjársupplivingum hesi seinastu 50-60 árini.
Nýggjárshaldið í Vági byrjaði í 1963/64
Arnfinnur Hjelm Bjarkhamar: Nú eru tað eisini 50 ár síðani nøkur ungfólk “stjólu” ein bát frá Jørgini Olsen, og settu hann fyri vegin, so eingir bilar kundu koyra. Tíverri brotnaði báturin og ungfólkini vórðu meldaði. Tí betur spældi alt væl av, tí Jørgin fekk ein annan frá Johan Dahl,sála. Haldið tað var ein bátur av “City”.
Eyðbjørg Winther Hansen: Báturin bleiv settur tvørtur um vegin beint við húsini hjá Diasi Je minnis3t, at antin Óli Horn ella Tummas við Kráir akkurát var innkomin, og nakrir sumbingar, sum vóru við, skuldu suður, men tá teir komu til, har báturin stóð, so noyddist teir sjálvandi at støðga. Teir fóru úr bilinum, og skuldu flyta bátin, men tá blivu teir oystir undir í kinasarum av okum, sum stóðu omanfyri húsini á Skála. Tað, sum je minnist serliga gott, er at ein rópti “O develøn teki, eg eri í nýggjari troyggju”
Petur Rouch Minnist væl náttina. Klokkan var farin av trý , tá ein jeepur kom koyrandi vestur eftir og støðgaði beint framman fyri bátinum. Sjafførurin kom út og hugdi seg íkring, setti seg í jeepin aftur , bakkaði og drønaði so inn í gronina á bátinum so hann vendi út og vestur og slapp so forbí. Dagarnir eftir tað vóru ikki so stuttligur, tí eg fekk av at vita, tú okur høvdu framt herverk – og fleiri enn 40 ungdómar vóru meldaðir – hetta var stór skomm. Minnist ein mann, sum ikki vildi trúgva, at hann var við í hópinum, tí hann var 48 ár. Haldi meg minnast, at okur ella onkur betalti eina bót, so Jørgin fekk ein annan bát, men árið eftir bleiv so skaddi báturin brendur – og nýgjárshaldið í Vági fekk sín skap.
Hví verður bátur brendur á nýggjárum?
Í Vági hevur tað síðani 1963/1964 verið fastur táttur at brenna ein bát nýggjársaftan. Mangur man hava undrast hví og hvussu hesin siður man verða komin í lag.
Hans í Líðini hevur skrivað niður frásøgn um hvussu nýggjársaftan varð hildin áðrenn 1964 og hví byrjað var at brenna bát nýggjársaftan.
Nýggjárið áðrenn 1964
Nýggjárið áðrenn 1964 varð hildið soleiðis, at óvitar brendu bál og eitt sindur av fýrverki varð skotið, tá kundi ein keypa teir sonevndu “kinesararnar” og kanónsløg, eisini vóru nógvar rakettir sendar upp. Savnað varð til nýggjárið og mangur ein kjallari mundi standa á tremur við papp-eskjum og øðrum brennandi tilfari.
Eg minnist at “Gamli Smyril” lá við bryggju ein nýggjársaftan og teir sendu hesar stóru neyðrakettirnar upp. Eisini minnist eg at útróðrarbátarnir Fagriklettur, Líðarenni og Uranus sendu upp rakettir, tá ið hesir komu heimaftur av útróðri hetta kvøldið.
Eg minnist eisini sum smádrongur, at teir menn, sum arbeiddu við Eggjarnar, plagdu at seta blikk við tvisti í, fram við vegnum niðan til Eggjarnar, og at Mortan hjá Kristini á hvørjum ári gjørdi kyndlar til allar smádreingirnar ivan land.
Tað vóru tó ikki øll, sum gingu við kyndlum, teir meira tilkomnu dreingirnir fóru hetta kvøldið út at gera “fortre”, sum vit kalla tað. Tað var fastur táttur at taka øll portur av, sum teir komu framá, og so vóru tey goymd burtur. Helst skuldu portrini goymast soleiðis, at eigarin skuldi leita leingi, áðrenn portrið kom aftur í aftur.
Løgreglan uppí leikin
Hetta við at goyma portur og at gera seg inn á fólk, hevur ivaleyst vundið so nógv uppá seg, at hetta at enda varð tað reina herverk. Seinastu árini upp til 1964 var løgreglan uppi í, tí tað var ikki við míkindum at teir ungu ófriðarkropparnir fóru fram.
Hetta við løgregluni kundi ikki halda áfram, og tí mátti finnast uppá okkurt annað. Jú, onkur kom við hugskotinum um at fáa fatur á einum báti og brenna hann vesturi á Sandinum, sum hinaferðina tá ið “Fremad” varð brendur. Søguna um “Fremad” kendu teir, og henda hending man helst vera grundarlagið undir tí siði at brenna ein bát nýggjársaftan.
Tá “Fremad” brendi
“Fremad” var ein motorbátur, sum Sandur við Misá átti, men hesin bátur varð settur á land niðanfyri á Báraldarbakka, og hevði sostatt staðið á turrum í fleiri ár.
Seinnapartin henda minniliga nýggjársaftan (hetta hevur verið í umleið 1947-48), tá ið “Fremad” brendi, høvdu teir yngru dreingirnir vesturi í Bø verið umborð og brent bál á dekkinum á hesum báti og gav tað ivaleyst teimum dreingjunum, ið vóru eitt sindur eldri, hugskotið at seta eld á bátin seinni um kvøldið.
Hetta sama kvøldið varð síðani farið undir at savnað inn tilfar til bálið, sum skuldi verða so stórt sum gjørligt. Fingið varð til vega bæði hoyggj og ráolja, sum hesir unglingar, nógvir í tali, bóru vestur á Sandin. Oljuna høvdu teir fingið sær frá motorbátunum, sum lógu við Garðabrúgv.
Tá ið teir hildu at Sandur, sum átti bátin, var lagstur um kvøldið, varð eldur settur á, og bálið bleiv sum væntað øgiliga stórt, ja eitt tað størsta sum menn vita um. Hetta bálið, sum vardi tað mesta av náttini, var sum sagt sera stórt, mest tí at olja allatíðina varð oyst á bátin, sum var so ”gjøgnumsýraður” av ráolju.
Veðrið hetta kvøldið var serstakliga gott og login fór beint upp í luftina. Seinni tá ið Sandur fekk at vita, hvat hesir unglingar og nakrir tilkomnir menn, sum eisini vóru við, høvdu havt fyri, varð hann í øðini, men hesir komu tó ongantíð at endurgjalda tann brenda bátin.
At hetta var eitt upplivilsi tá í tíðini, ja, ein stórhending, er einki at ivast í, og tá bálið var av tí størsta, var mestsum øll bygdin samankomin, ja í øllum førum líka so nógv sum tað plagar nú á døgum.
Keldur
Her skal viðmerkjast, at Hans í Líðini hevur skrivað frásagnina um tá “Fremad” brendi eftir samrøðu við Valberg Thorsteinsson, sála, Bunyan Midjord og Mortan á Báraldarbakka, sála.


text:
Sigrun Vang til Montenegro
Sigrun Brynleifsdóttir Vang býr á Glyvrum og er 22 ár. Hon er aktiv í samkomuni Nebo á Toftum, har hon m.a. hevur verið við í sunnudagsskúlaarbeiði, dramabólki og ungdómsarbeiði.
Mánadagin 15. januar 2018 byrjar Sigrun Vang ferðina til Montenegro, har hon skal hjálpa til hjá OM Montenegro tey næstu tvey árini. OM í Montenegro arbeiður serliga við at planta kirkjur, og at hjálpa útsettum fólkum t.d. børnum við autismu o.ø.
Harrin signi og varðveiti teg, Sigrun.
Kundi tú hugsað tær at hoyrt frá Sigrun, meðan hon er burtur?
Send ein teldupost til info.fo@om.org og viðmerk at tú ynskir teldupost frá Sigrun, so fært tú tíðindabrøv frá henni sendandi.


text:
Páll Fangi
Bókadeild Føroya Lærarafelags
- Síður: 104
- Útgávuár: 2013
- Upprunamál: føroysk
- Innbinding: innbundin
- Rithøvundur: Oddvør Johansen
- Myndir: Edward Fuglø
Tá ið pápi Páll doyr, verður Páll lagdur undir at hava beint fyri honum við eitri, og tí flýggjar og goymir hann seg í fjøllunum í Kalsoynni.
Men Páll sleppur ikki so, men verður tikin og settur í Skansan. Hann flýggjar og goymir seg í fjøllunum, men verður aftur tikin og settur í Skansan.
Hetta er ein nýskrivað søga um Páll Fanga, har høvdundurin gevur henni ein nýggjan, øðrvísi enda ...


text:
Studentatiltak í miðlahúsinum
KOM Í MIÐLAHÚSIÐ 23. APRÍL KL 19 OG HOYR MEIRA UM, HVAT TÚ KANST LESA Á FRÓÐSKAPARSETRI FØROYA. HER ERU NÓGVIR SPENNANDI MØGULEIKAR!
RØÐARAR VERÐA
KRISTINA HÁFOSS. mentamálaráðharri
BOGI HANSEN, professari, leiðari, havfrøðingur, lic.scient.
GESTUR HOVGAARD, adjunkt, cand.scient.adm. & ph.d.
RANDI KÚRBERG, MA. lesandi
UMFRAMT HETTA VERÐA UMBOÐ FYRI TÆR YMISKU DEILDIRNAR Á FRÓÐSKAPARSETRi FØROYA
JÁKUP VEYHE UNDIRHELDUR
AFTANÁ SPÆLA:
BOYS IN A BAND
BJÓÐAÐ VERÐUR: Smoothies, frukt og nachos við dippi
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Oda Strøm
14.06.2018 - 11:51
Mentan > Mentan > Stevnur & festivalar
Tórshavnar kommuna boðar frá, at ársins regatta verður 6.-8. juli.
Regattain í ár byrjar við, at Dragin fer úr Klaksvík, Johanna úr Vági og Westward Ho og Norðlýsið av Havnini, og so hittast sluppirnar í Vestmanna, har nógv tiltøk verða fyri bæði børn og vaksin.
Leygarmorgunin 8. juli fer regattaflotin av Vestmanna til Havnar, har borgarstjórin tekur ímóti og hópur av tiltøkum verða. Nógvur harmonikutónleikur verður og bæði í Vestmanna og í Havn eru skipini opin fyri almenninginum.
Sunnudagin seinnapartin fer regattaflotin heimaftur. Ferðafólk kunnu sigla við allar teinar. Ferðaseðlar fáast í Kunningarstovunum, www.atgongumerki.fo og umborð.
Endamálið við Felagnum Føroysk Træseglskip er at virka fyri, at eldri træseglskip – eldri enn 50 ár, - sum hava serstakt siðsøguligt eyðkenni og virði, og sum ætlanin er at sigla við í framtíðini – verða varðveitt. Hesi skip eru í veruleikanum siðsøguligi mentanararvurin hjá okkum, og eru flótandi fornminni fyri okkara samfelag sum fiskivinnutjóð, hvørs lívsgrundarlag hevur verið og framvegis er á sjónum.
Fulla skráin fyri ársins regatta verður kunngjørd seinni, skrivar Tórshavnar kommuna.


text:
Nýggj ljós sett upp í Sarpugerði
Í lýsingini í morgun vóru hesar myndir tiknar, har ljós vóru sett upp á nýggju ljósmastrarnar í Sarpugerði í Norðragøtu. Ætlanin er at royndarkoyra nýggju ljósskipanina í dag, so skjótt verða munandi betri ljósviðurskifti á vøllinum í Sarpugerði.
Talan er um fýra 22 metrar høgar mastrar við LED lampum, sum koma at lýsa vøllin upp. Ljósstyrkin á lampunum kann lættliga stillast eftir ynski, og møguleiki er eisini at tendra og sløkkja einstakar lampur.
Tað er El-Talvuvirkið í Norðragøtu, ið hevur staðið fyri arbeiðinum at seta mastrar og ljós upp.


text:
Nýggja tvíkiljan frá MEST til Marine Harvest sjósett í dag
Tíðindaskriv frá MEST 11 juni 2018
Fyrsta tvíkiljan frá MEST til Marine Harvest, bleiv sjósett í dag. Alt arbeiðið er gjørt í byggihøllini hjá MEST í Tórshavn – eisini skrokkurin
Tann nýggja tvíkiljan, sum hevur fingið navnið Mjølnir, er bygd til aliøki í Sundalagnum og fær heimstað í Haldórsvík. Seinasta hálvtannað árið hevur MEST latið 4 tvíkiljur frá Skipasmiðjuni í Havn til Bakkafrost og er hetta sostatt tann fimta í røðini.
Nýggja tvíkiljan, sum er nýbygningur 114 á MEST, er 15 m long og 7 metrar breið. Tvíkiljan er útgjørd við einum stórum MELCAL krana av støddini 50 tm, einum 2x457 HK Cummins høvuðsmoturi, einum 113 kW Cummins hjálpimotori og 15 tons deksspæli við moonpool. Sum nakað nýtt í mun til aðrar tvíkiljur hevur Mjølnir fingið ísett eina lásiskipan til íbinding av ketum frá aliringum. Skipanin er av slagnum Aukra Safelink 10 tons. Nýggja farið er útgjørt við WC, arbeiðs-/klædnarúmi og allari vanligar nautiskari útgerð.
“At Marine Harvest letur okkum uppí hendi at standa fyri slíkari uppgávu taka vit sum eitt tekin um álit”, sigur Mouritz Mohr, stjóri á MEST.


text:
Sum áður sagt, njóti eg at hava barnsburðarfarloyvi og hugni mær við ymsum kreativum verkætlaðum. Eitt nú er svøvnurin byrjaður at halta, og tískil eru mangar nætur farnar, við at finna íblástur á eitt nú Pinterest. (um tú ikki hevur pinterest, so mást tú fáa tær tað. Har finnur man íblástur til alt ein kann hugsa sær).
Hesuferð bleiv tað til eitt fitt spæliteppi, sum dukkan kann liggja á, á gólvinum. Tú kanst keypa ótrúliga nógv fitt, men tað er bara okkurt sjarmerandi við at gera tað sjálv. Á henda hátt, kanst tú eisini skapa tær júst tað teppi tú droymir um, við vøkrum mynstri osf.
Tað var bíligt at skapa.. ja nógv bíligari enn eg hevði væntað. Nú var eg kanska eisini nokk so heppin, við at finna toy, sum var á útsølu. Eg valdi at hava tvær ymiskar síður, og ein felags kant.
Tilfar
1×1 m gult toy (40 kr)
1×1 m mint grønt toy (60 kr)
1×1 m av plátuvatt (39 kr)
3,5 m band til kantin (20 kr)
So í alt bleiv tað 159 kr fyri hetta fitta spæliteppið, sum eg eri so glað fyri.
Tað er ov langt ímillum at eg dragi seymimaskinuna fram, og eg fekk hana bara ikki at rigga sum hon skuldi. Til seinast eydnaðist tað so endiliga at seyma toyini og plátuvattið saman, men kantin mátti eg bara seyma við hond. Ja, tolin trívst.
Soleiðis gert tú:
Tekna ein sirkul við ummáli á 1 metur, á bæði toy stykkini og á plátuvatti. Klipp síðani eftir hesum kantinum, soleiðis at øll stykkini eru líka. Legg nú tað gula stykkið við ranguni upp eftir, legg síðani plátuvattið, og enda við at leggja mynt grøna toyið ovast við røttu síðuni upp eftir. Fest nú allar kantarnar við nálum, so toyið ikki flytir seg tá tú fert at seyma.
Eg ætlaði mær upprunaliga at seyma nakrar linjur tvørturum og mótsætt. Hetta hevði givið eina vakra detalju, men av tí at seymimaskinan ikki vildi samstarva, legði eg hetta hugskotið frá mær. Hetta kanst tú royna, um tú ynskir.
Tá tú hevur seymað kantin á teppinum, kanst tú snøgga kantin við at klippa restirnar rundan um har tú hevur seymað.
Nú skal bandið festast. Tað er umráðandi at tað dekkar seymaða kantin, báðu megin teppið. Kanturin er nemliga fyri at geva teppinum eitt vakurt endaúrslit. Seyma nú eina beina linju eftir kantinum.
Tadaaa, og fitta teppið er liðugt!


text:
Í góðveðrinum í dag, hevði B68 vitjan av HB, har B68 skuldi royna at venda keðiligu gongdina hesi seinastu umførini. Tað gekk eisini til fulnar, har B68 vann dystin 2-1, og har øll málini komu í fyrra hálvleiki. Kappróður og HM fótbóltur gjørdu kanska sítt til, at tað ikki vóru so nógvir áskoðarar til dystin, sum Bjarki Danielsen bríkslaði í gongd kl. 16.00. Esmar Clementsen og Niklas Joensen vóru ikki við vegna skaða, meðan 16 ára gamli Karstin Clemsentsen, sum bróður Esmar var við frá byrjan, og tað var samstundis hansara fyrsti dystur á besta B68 liðnum.
Frá fyrsta bríksl, royndi B68 at seta seg á dystin, hóast tað byrjaði heldur varliga. HB liðið var væl manna við góðum leikarum, sum eisini hava royndir úr Betrideildini. Tá 23 minuttir vóru leiktir sóu vit eitt gott B68 álop, har Emil Ronaldsson spældi Svein Justinussen leysan, og hann skoraði til 1-0 til B68. B68 setti seg nú eisini meiri á dystin, og tá 35 minuttir vóru leiktir sóu vit aftur eitt sera gott álop. Emil Ronaldsson, sum var eyðsýndur í dag, vann bóltin á miðvøllinum, sendi bóltin fram í HB brotsteigin, har Svein var leysur, og hann trillaði bóltin yvirum til Karstin Clementsen, sum skoraði til 2-0 í sínum allarfyrsta dysti. B68 leikararnir høvdu tíverri ikki fingið armarnar niðuraftur, tí í næsta álopinum, var tað Niklas Kruse hjá HB, sum minkaði um munin eftir einmans avrik í teirra høgru síðu. Meiri hendi tó ikki í fyrra hálvleiki.
Seinni hálvleikur var mest sum allur eitt langt álop á B68 málið, men B68 leikararnir stóðu væl á vøllinum, og vardu fyri. HB megnaði ikki at spæla seg fram til ein tann einasta veruliga opna málkjans, kortini vóru fleiri spentar støður í B68 brotsteiginum, tá HB hevði sínar deyðbóltar. Ta einu ferðina rakti HB stongina eftir fríspark, kortini sá tað út sum um, at Petur Meinhard nokk hevði bjargað skotinum, um tað hevði verið innanfyri. Hinvegin átti B68 kanska havt avgjørt dystin uppá kontra, har B68 hevði tveir sera stórar málkjansir; Fyrst var tað Svein Justinssen, sum var púra leysur, har hann royndi seg við skoti úr spískum, men HB málverjin bjargaði til horna. Síðani var tað Emil Ronaldsson, sum eisini var púra leysur, tá hann royndi seg við høvdinum eftir gott innlegg, men heldur ikki hann megnaði at fáa bóltin í málið.
Tað gjørdist so ein fult uppiborin 2-1 sigur á HB, og frøðin var eisini stór tá dómarin bríkslaði fyri seinastu ferð, har leikt var næstan 6 minuttir yvirtíð. Sigurin hevur við sær, at B68 framvegis er nr. 4, men bara 1 stig aftanfyri bæði ÍF og NSÍ, sum liggja ávikavist nr. 2 og 3. Tvey umfør eru eftir til summarsteðgin, har B68 skal leika bæði á útivølli, fyrst á Skála og síðani á Sandi.
Hagtøl frá dystinum kunnu síggjast við at klikka á slóðina niðanfyri
Koyr á B68


text:
Wednesday, November 12, 2014
Poul Hansen um uppboðssølu: “Eitt El Dorado fyri strámenn”
Eitt serblað undir heitinum ‘Sjógvur & Fólk’ leggur ídag fram eina røð av týðandi spurningum um ta føroysku fiskivinnuna. Blaðið ger nógv burtur úr menningini sum hevur verið í seinastuni innan serliga uppisjóvarvinnuna, við frásagnum av Tvøroyri og úr Fuglafirði, Klaksvík og Runavík; gjøgnum samrøður við leiðandi persónar viðger blaðið harafturat aktuellar spurningar so sum uppboðssølu av rættindum, tilfeingsgjald og ætlaðar fiskivinnupolitiskar nýskipanir.
Á baksíðuni ávarar Poul Hansen advokatur móti uppboðssølu hugtakinum, sum hann kallar “eitt El Dorado fyri strámenn.” Inni í blaðnum er Jógvan Mørkøre samfelagsfrøðingur endurgivin fyri at siga at tilfeingisgjald á fiskivinnuna fæst ikki at virka eftir ætlan uttan so at vinnan sjálv hevur ein leiðandi leiklut í tilgongdini. Samstundis sigur Magni Laksáfoss búskaparfrøðingur at uppisjóvarvinnan vísir vegin og eigur at geva íblástur fyri aðrar partar av fiskivinnuni hóast nakað av ørkymlan tykist valda kring skattahugtøk.
Forsíðan snýr seg fyrst og fremst um at óvissa um veiðirættindi frá og við 2018 alsamt meira ávirkar íløguhugin í fiskivinnuni tann skeiva vegin — reiðarar rokna við at ongar størri íløgur verða gjørdar fyri tíðina orsakað av vaksandi búskaparligum váða. Eisini Herluf Sigvaldsson sigur frá sínum arbeiði sum samráðingarleiðari í tingingum við strandalond um makrel og sild.
Búi Tyril er blaðstjóri og hevur staðið fyri framleiðslu og útgávu av blaðnum, sum Posta ber út í hvørt húski ídag umframt til allar vinnuligar postsmogur.
Onnur dømi úr innihaldinum:
Jacob Vestergaard fiskimálaráðharri svarar spurningum um tilfeingisgjald, uppboðssølu av fiskirættindum, 2018 og ymiskt um ta komandi nýggju fiskivinnulóggávuna.
Umboð fyri vinnuna siga at uppboðssøla av veiðirættindum kann gera atgongd til fisk alt ov dýra fyri føroyskar útflytarar, sum av hesum kunnu missa fótafesti á altjóða marknaðum, har kappingarneytar njóta gott av vinnupolitiskari verju í sínum heimlondum.
Eitt krav um 400.000 krónur sum minsta mark í inntøku er við at útrudda útróðurin, ávarar Doru Tiberiu á Torvlaðnum, sum heldur at avleiðingin kann gerast at føroyingar missa virðismikla vitan um fisk og streym umframt eina inngongd fyri tey ungu til hægri størv á sjónum.
Sjógvur & Fólk er sum talgild útgáva at finna á www.sjogvurogfolk.com.
Subscribe to: Post Comments (Atom)


text:
Í samband við útgávuna av lestrarblaðnum Fjølnir 2019 søkir Meginfelag Føroyskra Studenta (MFS) eftir rættlesara. Talan er um eitt tíðaravmarkað starv til 1. februar 2019.
UM FJØLNIR
Fjølnir er eitt lestarblað, sum bjóðar lesaranum ein glugga inn í gerandisdagin hjá lesandi í Føroyum og úti í heimi. Umframt greinar um føroysk lesandi, veitir Fjølnir innlit í sosiala og politiska virksemi hjá MFS. Blaðið er ætlað lesandi og miðnámsskúlanæmingum umframt politikarum og øðrum, sum eru áhugað í viðurskiftunum hjá føroyskum lesandi. Blaðið er ókeypis og finst í pappírsútgávu og teldutøkari útgávu á mfs.fo/blod/.
UPPGÁVUR
Sum rættlesari er tín uppgáva at rættlesa og veita málsliga ráðgeving, um tørvur er á tí. Tú kemur at samstarva við Fjølnir-redaktiónina, sum er mannað av sjálvbodnum lesandi.
FØRLEIKAR
Tú ert undir hægri lestri.
Tú ert stinn/ur í føroyskum máli.
Ynskiligt er, at tú lesur føroyskt á í minsta lagi 3. lestrarhálvu.
SETANARVIÐURSKIFTI
Talan er um eitt tíðaravmarkað starv. Tú tekur við starvinum skjótast gjørligt, og starvstíðin er av 1. februar 2019. Samlaða lønin fyri arbeiðið er 5000 kr.
UMSÓKN
Umsókn og CV skal sendast til mfs@mfs.fo í seinasta lagi 19.oktober 2018.
MEIRA FÆST AT VITA
við at senda teldupost til mfs@mfs.fo ella ringja til skrivstovuna tlf. 737080.


text:
Grundardátur - rávøra í talgildu menningini
Grundardátu verkætlanin hevur sum yvirskipað endamál, at tryggja eina skynsama nýtslu av grundardátum í føroyska samfelagnum við at gera tey tøk, álítandi og ókeypis.
Skynsom nýtsla av almennum grundardátum er tíðandi fortreyt fyri skynsamari rakstri, betri tænastu og øktum vinnumøguleikum bæði í tí almenna og tí privata geiranum.
Grundardátur eru grundleggjandi upplýsingar, ið verða brúktar av flest øllum almennum myndugleikum, borgarum og virkjum. Tað eru millum annað um upplýsingar um persónar, virki, fasta ogn, bilar, bátar, adressur, topografisk kort, myndakort, matrikulkort og lendisskipanir. Tær grundardátur sum eru við í verkætlanini Talgildu Føroyum eru:
- Persónar - Navn, føðingardag, adressa o.a.
- Virkir - Partafeløg, virkir við adressum o.ø.
- Adressur - Fullfíggjaður listi yvir allar adressur í Føroyum
- Fastogn/Tinglýsing - Hús, bilar, grundstykki o.a.
- Kort, GIS og matrikul - Upplýsingar um lendi, mark, rør, leidningar, vegir oa.
Grundardátur skulu innihalda eitt minstamát av upplýsingum. Stutt sagt skulu bert upplýsingar, sum eru felags fyri allar partar, eyðmerkjast sum grundardátur. Hevur ein stovnur serlig dátur, so eiga hesi verða knýtt at grundardátum í einari lokalari skrá hjá hesum stovninum.
Les um heildarætlanina innan Grundardáta her.


text:
Reisigildi oman Mattalág
Dan Klein --- 08.10.2018 - 08:15
Fríggjadagin var reisigildi fyri innbodnum oman Mattalág, har felagið Bústaðir arbeiðir við eini verkætlan við 38 íbúðum.
Økið oman Mattalág er í vesturbýnum í Tórshavn, og leigubústaðirnir vera klárir at taka í nýtslu fyrst í komandi ári.
Økið oman Máttalág er eitt gamalt sementstoypivirki, sum Húsalánsgrunnurin átti, áðrenn Bústaðir komu til.
Fleiri ætlanir hava verið fyri øki, men tað er fyrst nú, at eitt byggjarí er ígongd og at ein nýggjur býlingur tekur skap.
Verkætlanin oman Mattalág er ein av fleiri verkætlanum, ið koma at gerast til veruleika komandi tíðina, og er úrslit av, at Bústaðir í 2017 fingu loyvi til at taka lán fyri 250 mió. kr. við at skriva út lánsbrøv til íleggjarar í Føroyum ella við at taka lán frá stovnsligum íleggjarum í Føroyum. Felagið Bústaðir hevur í løtuni um 300 bústaðir ávegis í sínum byggiætlanum.
Bústaðir samstarva við Scandi Byg, Sp/f Plan og Sp/f JEP Smíð um verkætlanina oman Mattalág.
Íbúðirnar verða innfluttar sum modul úr Danmark. Tá tær eru komnar til landið, verða tær settar saman á staðnum. Í verkætlanini vera tríggjar íbúðastøddir. 20 av teim minstu íbúðunum eru á 50 fermetrar. 10 av íbúðunum eru á 100 fermetrar í einari hædd. 8 av íbúðunum eru á 104 fermetrar í tveimum hæddum.
Felagið Bústaðir hevur áður samstarvað við Scandi Byg um íbúðirnar á Heygavegnum í Klaksvík og á Karlamagnusarbreyt, ið somuleiðis eru innfluttar sum modulir.
Hóast íbúðirnar verða innfluttar, merkir tað ikki, at øll verkætlanin verður keypt úr Danmark.
Umleið ein triðingur av samlaðu verkætlanini verður gjørdur av føroyingum, millum annað jørðarbeiðið og at seta modulini saman.
Í verkætlanini er nógv gjørt burturúr útsjónd og umhvørvi.


text:
- Tíðindi, mentan og ítróttur
Viðgera lánið til "hassjlæknan"
Vit eru nú komin til tann partin av Eik-rættarmálinum, tá Fíggjarligt Støðufesti gjøgnumgongur fimm ítøkilig útlán, sum tey meta høvdu avgerandi týdning fyri, at Eik fór út av eggini.
Og dagurin í dag er helst ein av teimum litríkaru í rættarmálinum. Í dag verður viðgjørt, hvussu tað bar til, at Eik banki - sambært Fíggjarligum Støðufesti - misti 158 milliónir krónur uppá stóru verkætlanina Sydporten.
Málið gerst serliga litríkt - ikki bara tí talan er størsta einstaka kundan hjá Eik - men eisini tí talan er um ein heilt serligan kunda.
Eik játtaði lán til "hassjlæknan"
Maðurin, sum stóð fyri verkætlanini at byggja ein stóran skrivstovubygning á Islands Brygge, var Vagn Andersen. Hann var verfaðir Claus Riskjaaer Petersen, sum eisini var kendur í donsku vikubløðunum, og so var Vagn Andersen eisini kendur sum "hassjlæknin", tí hann - umframt at vera lækni - var dømdur hálvt-fimta ára fongsulsrevsing fyri at hava smuglað 102 kilo av hasj.
Men hóast hesa ivasomu fortíðina játtaði Eik Banki honum risastór lán til at byggja ein skrivstovubygning, sum skuldi vera 40.000 fermetrar á Islands Brygge.
Eingin verulig kredittviðgerð
Í rættinum í dag legði Fíggjarligt Støðufesti serliga dent á, at Eik banki í Føroyum onga veruliga kredittviðgerð gjørdi av málinum. Føroyski Eik lánti pengar til verkætlanina, tí danski Eik Banki gjørdi tað.
Tað varð eitt nú víst á, at í Eik-nevndini í Føroyum varð spurt eftir, hvør var kundaráðgevi í málinum. Men í veruleikanum var ongin verulig kundaviðgerð í Føroyum. Einasta dagfesting, sum var at finna í føroysku skjølunum, var dagfestingin, tá lánið var játtað.
Ongin dagfesting var at finna fyri nakra kreditt-meting, tí hon var í danska bankanum, vísti Fíggjarligt Støðufesti á.
Eik væntaði vinning
Fíggjarligt Støðufesti vísti eisini á, at Eik Banki vildi átaka sær serliga stóran vága, tí bankin vónaði at fáa ein vinning - eina sokallaða upside - við virðinum 180 milliónir krónur, tá feløg byrjaði at keypa ella leiga seg inn í bygningin.
Eik hevði tí bert triðja veðrætt í stóru verkætlanina. Hóast ongir leigarar vóru klárir at flyta inn í bygningin, var Eik sinnaður at taka hendan vága á seg - eitt nú tí bankin umrøddi, at um ongin annar vildi í bygningin, kundi Eik Bank Danmark húsast í honum.
Men tá avtornaði, var ongin áhugi at flyta inn í bygningin, og Eik Bank Danmark hevði heldur onga framtíð.
Eik Banki í Føroyum misti 158 milliónir krónur, umframt at danski Eik Banki misti eins nógvar pengar sambært Fíggjarligum Støðufesti uppá verkætlanina.
Sí eisini


text:
Á tingfundinum í morgin, setir Sirið Stenberg Johan Dahl, landsstýrismann í vinnumálum, fyrispurning um barsilsskipanina, og Anniku Olsen landsstýriskvinnunu í almannamálum, um markamótsarbeiði fyri eldraøkið
Munnligur fyrispurningur til Johan Dahl, landsstýrismann í vinnumálum, um barsilsskipanina
1 Ætlar landsstýrismaðurin at gera broytingar í barsislakipanin so skipanin verður meira fleksibul ?
2 Er ætlanin er leingja barnsburðarfarloyvi, nú barsilsgrunnur er samtyktur ?
3 Er ætlanin er leggja upp fyri, at tvungna eftirlønargjaldið ikki fer at gera at barsilsgjaldi minkar hvørt ár komandi árini ?
Viðmerkingar
Barnnsburðarfarloyvi er tíbetur longt fyri stuttum. Øll tykjast tó samd um at tað framhaldandi er neyðugt at arbeiða við batum, og at málið eigur at vera eitt ára barnsburðarfarloyvi, og at gera skipanina meira fleksibla. Til dømis ber ikki til at fáa barsilsgjaldið drýggja yvir longri tíð. Ei heldur ber til hjá pápum at velja at vera heima uppundir føðing. Hetta rakar serliga pápar, sum arbeiða burtur frá heiminum, og kann gera at teir ikki fáa verið heima tá ið føðingin fer fram, tí teir ikki hava rætt til farloyvi fyrr enn eftir at barnið er føtt.
Somuleiðis er nyggj eftirløniarlóg samtykt, har hvør einstakur skal spara eitt % upp árliga komandi árini, upp til 15 %. Hetta merkir at kravda uppsparingin fer beinleiðis av útgjaldinum, og útgjaldið sostatt minkar munandi yvir komandi árini, samsvarandi at árliga eftirlønargjaldið hækkar.
Føroya løgting hevur samtykt at skipa barsilsgrunn. Harvið verður barsilspeningurin oyramerktur til familjurnar. Yvirskot hevur verið fleiri tey seinastu árini, og spurningurin er tískil um ætlanin er at hesin peningur verður settur til at leingja um barnsburðarfarloyvistíðina og til at gjalda kravda eftirlønarglaldið við.
Sirið Stenberg
Tjóðveldi
Munnligur fyrispurningur til landsstýriskvinnuna í almannamálum, Anniku Olsen, um markamótsarbeiði fyri eldraøkið
1 Nær kann væntast at arbeiði við at greina markamót á eldraøkinum er liðugt ?
Viðmerkingar
Nú gongur á 4. mánað síðan eldraøkið bleiv lagt út til kommunurnar at umsita. Hóast hetta so er markamótsarbeiði ikki komið á mál enn. Hetta merkir í roynd og veru, at kommunurnar enn ikki vita heilt ítøkiliga hvørjir borgarir eru kommununar ábyrgd at veita tænastu til, hvør er ábyrgdin hjá landinum. Fyri borgaran er støðan tí heldur ikki nóg greið og spurningur kann óiva setast við rættartrygdina.
Tað eru eisini í skrivandi løtu uppskot í løgtinginum, sum eru ógreið, júst av somu orsøk. Nevnast kann uppskot um endurmenning og uppskot um at taka gjald frá kommununum fyri liðugtviðgjørdar sjúklingar.
Tað er tí alneyðugt at fáa markamótsarbeiði liðugt skjótast gjørligt. Um ikki er vandi fyri at borg arir kunnu detta niður millum.
Sirið Stenberg
Tjóðveld


text:
Fjórða útlendska liðið boða frá luttøku
ítróttur02-06-2018 - 19:28 - Jóanis Nielsen
Fjórða útlendska liðið boða frá luttøku!
Fyrr í ár hava vit boða frá, at norska felagið Sportsklubben Haugar luttekur við tveimum U15 dreingja liðum í Intersport Summar Cup 2018, meðan U13 genturnar hjá danska felagnum Herfølge Boldklub eisini koma hendan vegin.
Nú er so eitt fjórða útlendskt lið tilmelda kappingina, ið verður 7. og 8. juli 2018. Talan er um U13 dreingirnar hjá Herfølge Boldklub, ið eisini ætla sær hendan vegin í summar. Møguliga koma teir luttaka við tveimum liðið.
- Vit eru sera fegin um, at fleiri útlendsk lið hava boða fá luttøku, sigur Andrass Thomsen. Hann leggur aftrat, at tað í framtíðini vónandi koma enn fleiri lið hendan vegin, tí eisini svensk og íslendsk feløg hava víst áhuga.
Tá føroysku liðini vera løgd aftrat, so eru næstan 100 lið tilmeldaði og tí kemur hetta allarhelst at vera størsta kappingin higartil.
Freistin at melda til Intersport Summar Cup er 15. juni 2018.


text:
Ingi Samuelsen
14.04.2018 - 14:49
Ítróttur > Mentan > Frítíð
Í dag verður føroysameistarakapping í dart hildin í Mentanarhúsinum í Fuglafirði.
32 teir bestu menninir og 8 tær bestu kvinnurnar fara til Fuglafjarðar at dystast í einmansleiki og tvímansleiki.
Byrjað varð fyrrapartin við innleiðandi bólkaspølum. Seinnapartin verða cup-dystir á skránni.
Frá kl. 19 verða finalur á skránni, og tá verður ein dystur í senn spældur uppi á pallinum. Kringvarpið stroymir allar dystirnar á pallinum, og ætlanin er at skapa rættuliga dartstemning í Mentanarhúsinum í kvøld.
Tí vóna fyrireikararnir, at nógvir áskoðarar møta upp í Mentanarhúsinum at hyggja eftir okkara bestu dartspælarum, so vit kunnu fáa ein rættuligan FM-stemning út í hvønn krók í landinum.
Sámal Ravnsfjall hitar upp til finalurnar. Hann spælir og syngur frá klokkan 18.


text:
Í fyrsta dystinum í EM-undankappingini tapti U21-liðið hjá Føroyum 3-0 í Litava. Úrslitið var heldur misvísandi, tí talan var um ein javnan dysti, har Litava til 2-0 og 3-0 seinastu løtuna.
Síðani dystin, ið var í juni í fjør, hava Føroyar fingið 8 mál og 6 stig. Litavar hava bert fingið eitt stig síðani men einki mál. Hetta verður tí ein ørvísi uppgáva í mun til seinast, tá føroyingarnar spældu ímóti táverandi oddaliðnum í bólkinum. Hetta vísir miðvallarin Jákup Biskopstø Andreasen eisini á, men undistrikar at tað verður avgjørt ein trupul dystur:
- Vit fyrireika okkum altíð væl, líkamikið hvør mótstøðan er. Vit hava hugt eftir Litava og vita at talan er um eitt gott lið við góðum spælarum, og vit vita at tað verður ein torfør uppgáva. Hetta er ein ørvísi uppgáva enn dysturin ímóti Pólandi, har vit vóru undir trýsti allan dystin. Fríggjadagin koma vit møguliga at vera meira við í dystinum, og tað fyrireika vit okkum til.
20-ára gamli klaksvíkingurin slær fast, at Føroyar ikki vilja lata botnliðið í bólkinum taka trý stig á Tórsvølli og at føroyingarnir vilja seta seg meira á spæli:
- Vit eru frammanfyri Litava a stigatalvuni, og tað ætla vit ikki skal broytast fríggjadagin. Vit taptu á útivølli, og undirmeta als ikk nakran. Men hinvegin hava vit ment okkum nógv síðani tá, og føla at vit hava ein góðan kjans at fáa eitt gott úrslit fríggjadagin. Vit ætla okkum at vera meira við í dystinum enn í Póllandi tó uttan at leypa framav.
Les eisini: Flyta dystin vegna vánaligar veðurforsangir
Føroyska U21-landsliðið hevur tveir dystir eftir í í undankappingini. Eftir dystin í morgin er Danmark næsta og seinasta avbjóðingin. Stríðsfúsi sentrali miðvallarin sigur til endans, at Føroyar skulu stríðast fyri at enda væl á føroyskari jørð:
- Um vit skulu fáa eitt gott úrslit, so er tað fyrst og fremst tað harða arbeiði, ið skal til. Tað hevur stóran týdning fyri okkum at enda hesa undankappingina væl á heimavølli. Vit hava ein góðan hóp og hava havt eina góða undankapping, so vit ætla okkum at fáa eitt gott úrslit til seinasta heimadystin.
Dysturin ímillum U21-liðini hjá Føroyum og Litava byrjar klokkan 17.00 í morgin.


text:
- Tíðindi, mentan og ítróttur
Syfilis-útbrot í Grønlandi
Fleri ung hava fingið staðfest álvarsligu kynssjúkuna seinastu tíðina, sambært Sermitsiaq. Kynssjúkan Syfilis er stórt sæð útruddað í Føroyum.
Sambært landslæknum er bert ein tilburðir av Syfilis staðfestir í Føroyum seinastu 21 árini.
Øðrvísi er støðan í Grønlandi, har sjúkan enn er ein stórur trupulleiki. Sambært grønlendska landslæknanum vóru 71 tilburðir av Syfilis í 2016.
Syfilis smittar við kynsligari samveru. Sjúkan kann raka m.a. raka nervalagið hjá fólki. Eisini í Danmark eru fleiri tilburðir av syfilis staðfestir seinnu árini.
Sambært Statens Serum Institut vóru 742 nýggir tilburðir av syfilis í Danmark í 2016.
Sí eisini


text:
Føroyar í dag standa við eitt vegamót hvat hjúnabandinum viðvíkur. Skulu vit broyta hjúnabandið, so tað ikki longur bert er fyri mann og konu, ella skulu vit verja og varðveita hjúnabandið?
Ja til hjúnabandið ynskir at verja hjúnabandið í Føroyum. Hjúnabandið er gott fyri einstaklingar, fyri parløg, fyri børn og fyri samfeløg sum heild – tí skal tað varðveitast í tess siðbundna líki.
Ja til hjúnabandið ynskir at føra fram sakligar og skilagóðar grundgevingar fyri siðbundna hjúnabandinum. Vit ynskja ikki stríð ella orðadrátt við nakran. Vit vilja vísa virðing fyri hugsanunum hjá teimum, sum hava eina øðrvísi áskoðan. Hetta er eitt álvarsligt kjak, og tí vilja vit fara hóvliga fram.
Ja til hjúnabandið er settur saman av fólki, sum eru í breiðari semju um siðbundnu kristnu heimsmyndina. Vit trúgva, at virðini, sum hon umboðar, eru tey bestu fyri eitthvørt samfelag. Okkara endamál er ikki at prædika átrúnað. Vit vilja í størst møguligan mun seta fram grundgevingar, sum øll kunnu skilja, uttan mun til heimsmynd.
Vegna Ja til hjúnabandið,
Helgi Abrahamsen, Ann Dahl Hansen, Karl Johannesen, Arni Zachariassen


text:
Menn 1. deild, 6. umfar: ÍF – HB 1-13 Okkara næstu menn vóru á vijtan í Fuglafirði í dag. Hóast vertirnir komu framum, settu vit ÍF til viks í seinna hálvleiki og vunnu at enda trivaligasta stórsigurin í
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Hjartamál felagsins
Hjartafelagið hevur sett sær sum mál at gera sítt til at minka um títtleikan av hjartasjúku og blóðrenssjúku í Føroyum.
Lógir felagsins útgreina hetta virksemi soleiðis:
At upplýsa og leiðbeina um hjartasjúkur, og eggja til fyribyrgingar av teimum, við at stuðla og seta í verk heilsufremjandi uppalingarvirksemi.
At røkja felags áhugamál hjá hjarta – og blóðrenslsjúklingum, við at veita stuðul og seta í verk tiltøk á økjum, sum almenna heilsuverkið ikki fevnir um.
At stuðla vísundaligari gransking av sjúkum í hjarta og blóðrensli, atvoldum teirra, fyribyrging og viðgerð.
At umboða Føroyar í útlendskum felagsskapum við líkum endamáli.


text:
Danjal av Rana 10.10.2018 (08:45)
Atlantsflog fer at flúgva til Amsterdam
Atlantsflog fer komandi summar at flúgva til Amsterdam, siga keldur hjá Miðlahúsinum.
Í farnu viku bar in.fo tíðindini um, at Atlantsflog komandi summar fer at flúgva til ein stórbý í miðevropa. Miðlahúsið hevur roynt at fingið eina váttan um, hvønn bý talan er um, men umboð fyri Atlantsflog vilja einki siga. Tó skilir Miðlahúsið, at talan er um hollendska stórbýin Amsterdam.
Eftir ætlan skal Atlantsflog flúgva til Schiphol-flogvøllin í Amsterdam tríggjar ferðir um vikuna. Schiphol er høvuðsstøð hjá hollendska flogrisanum KLM, og er ein av størstu flogvallunum í heiminum. Í tali av ferðandi er Schiphol triðstørsti flogvøllur í Evropa.
Rutunetið hjá KLM fer at geva ferðandi góðar møguleikar at sleppa úr Føroyum og víðari um allan heimin, samstundis sum tað verður lættari hjá útlendingum at koma til Føroya. Lágprísfelagið EasyJet flýgur eisini úr Schiphol.
- Nýggja ferðamálið byrjar einaferð í mai ella juni mánaða komandi ár, segði Jóhanna á Bergi, stjóri í Atlantsflog, við in.fo í farnu viku. Sum skilst er ætlanin at flúgva tríggjar ferðir um vikuna til Amsterdam.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 09.10.2018 (20:45)
Happing endaði við fongsulsdómi
Ein 28 ára gamal maður er dømdur fyri at hava skumpað og sligið ein annan mann.
Tað var eina náttina, teir vóru í býnum, at tað kom til ilnar millum tveir menn. Teir høvdu verið á einum skeinkistaðið um kvøldið, men nú tað lat aftur, leitaðu báðir sær út um. Annar stóð saman við eini vinkonu, meðan hin var saman við einum vinmanni.
Teir byrja at keglast sínamillum og orð ekur av orði. Viðmerkingarnar gerast ljótari og persónligari, annar fær onkra viðmerking um at hann er reyðhærdur, hin um at hann er dovin, men so við og við verða foreldrini eisini drigin upp í leikin. Endin er, at annar verður í øðini og legst á hin mannin.
Í Føroya rætti í dag bleiv hann dømdur fyri at hava skumpað og sligið hin mannin. Sjálvur mintist hann ikki, at hann hevði sligið, meðan tann sligni ikki mintist reiðiliga, um hann fyrst bleiv skumpaður ella um hann datt av slagnum.
Ákærin bað um 40 dagar fonsgulsrevsing fyri at skumpa fyrst og síðani sláa ein liggjandi mann, meðan verjin helt, at maðurin átti at fríkennast fyri at sláa, tí tað var ikki reiðiliga prógvað, helt hann.
Dómarin helt tó, at skaðarnir, sum læknin á skaðastovuni boðaði frá, bendu á, at maðurin varð sligin hetta kvøldið, men hon valdi tó at geva ákærda ein nakað linari dóm. Hon segði, at av tí at tað ikki var prógvað, at hann hevði sligið við knýttum neva og av tí at umstøðurnar týddu upp á, at báðir høvdu øst hvønn annan, fekk hann eitt sindur linari dóm.
Maðurin fekk 20 dagar treytaða fongsulsrevsing, umframt at hann skal gera 40 tímar av óløntari samfelagstænastu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Guðrið Hansdóttir gav í hesi vikuni fløguna »Love Is Dead« út, ein fløga, ið dokumenterar seinastu 12 árini av hennara tónleikalívi, og sum vónandi kann gerast billettin til eitt lív sum yrkistónleikari.
Hon er kend fyri litfagru klæðini, fyri sorgblíðu løgini og so fyri røddina. Vit hava hitt Guðrið Hansdóttir, sum í vikuni gav fløguna »Love Is Dead« út.
Hetta er fyrsta fløgan hjá songkvinnuni, við teirri serligu røddini, ið hevur fangað oyru á áhoyrarum og ummælarum seinastu árini. Sum songkvinna í PH 5,5, í Isadora & The Rebels, einsamøll við gittaranum og á útgávum hjá Peturi Pólsyni og Flemming Petersen og seinastu tíðina við bólki undir egnum navni, hevur Guðrið spakuliga brent seg inn í minnið á alt fleiri fólki.
Fløgan er ein roynd at dokumentera, nakað av tí tónleiki, ið Guðrið Hansdóttir hevur skrivað.
– Eg vil sleppa av við hetta, eg føli, at eg ikki klári at koma víðari við at skrivað fyrr enn eg gevi okkurt út. Eg blívi bara við at broyta løgini, og tey blíva ongantíð liðug, so eg geri hetta fyri at sleppa víðari, sigur Guðrið. Dreymurin er at liva av tónleiki, og ein fløga er ein billett, ið vónandi kann hjálpa við at nærkast hesum dreyminum.
Kennist óveruligt
-Tað kennist rættiliga óveruligt, eg haldi ikki at tað hevur gingið upp fyri mær enn, at eg havi gjørt mína egnu fløgu. Akkurát nú veit eg einki, eg veit ikki hvussu fløgan fer at verða móttikin, og eg eri eitt sindur nervøs, hvussu fólk fer at taka ímóti henni, greiður Guðrið frá .
Tað er Guðrið sjálv, ið hevur fíggja upptøkur og ljóðbland, so hóast plátufelagið Tutl hevur givið fløguna út, stendur eisini nógv figgjarliga upp á spæl fyri Guðrið. So hetta ger eisini spenningin um móttøkuna uppaftur størri.
Eitt ávíst trýst
Guðrið Hansdóttir er eitt av mest heipaðu nøvnunum á føroyska tónleikapallinum. Bæði í Isadora & The Rebels og undir egnum navni hevur Guðrið fingið frálík ummæli. Hon er saman við teimum báðum royndu songkvinnunum Eivør Pálsdóttir og Lenu Andersen einasta kvinna, ið hevur verið í uppskotið til heiðurin sum besta songkvinna, báðu ferð Planet Awards hevur verið. Sambært Guðrið kennist hetta løgið.
– Eg havi ikki verið so leingi frammi, sum eitt nú Eivør og Lena, so eg havi eitt sindur torført við at venja meg við tað, greiður hon frá.
Hon lesur enn ummælini, og er greið yvir, at góðu konsert ummælini hava eitt trýst við sær, nú hon ger eina fløgu.
– Tað liggur heilt sikkurt eitt press, henda fyrsta fløgan skal vera góð, sigur Guðrið.
Ein blanda heild
Á fløguni eru tíggju løg, og sambært Guðrið, er hetta alt løg, ið snúgva seg um forhold millum fólk, ella kanska heldur um problemir í forholdum millum fólk. Hetta er eitt slag av tema, greiður hon frá. Tá hon fór undir at gera fløguna, valdu hon og bólkurin tíggju tey bestu løgini, ið Guðrið hevur skrivað, tað fyrsta av hesum skrivaði hon í 1995, so tey spenna rættiliga víða. Tey vandu og løgdu hesi løgini hvønn dag í tríggjar mánaðir, við tíðini varð okkurt lag skift út við okkurt annað.
Guðrið vísur á, at tað er ringt at velja, hvat skal við, tá man hevur so nógv løg at velja ímillum. Hetta ger eisini at fløgan er nokkso blandað, men tey somu ljóðførini verða brúkt, og upptøkurnar eru gjørdar sama stað, so hon heldur enn, at tað ljóðar sum ein heild.
Egin bólkur
Í januar, júst tá tað var kunngjørt, at bólkurin hjá Guðrið, Isadora & The Rebels var í uppskotið til Planetina til besta nýggja bólk á Planet Awards, kunngjørdu tey, at bólkurin gavst við at spæla. Guðrið metti ikki, at rokkhamurin hóskaði so væl til hennara løg. Tí fór hon í samstarv við millum aðrar Sakaris Emil Joensen úr Lama Sea og Líggjas Olsen úr Deja Vu, og gjørdi poppbólk undir egnum navni. Tað er hesin bólkur, sum hevur spælt fløguna inn. Guðrið er glað um hesa avgerð. Tí hetta hevur givið henni møguleikan at spæla løgini inn, akkurát sum hon hevði ímyndað sær, at tey skuldu vera. Hon viðgongur eisini, at hennara leiklutur í nýggja bólkinum er ein annar, enn hann var í Isadora & The Rebels, har hon bestemmaði rættiliga nógv.
– Eg royni kanska enn at bestemma, men hesir dreingirnir koma við hugskotum, sum eru betri enn míni, so má eg geva meg. Eg havi eisini valt at lata Líggjas og Sakaris framleiða fløguna.
Hugnin hoyrist
Fløgan er tikin upp í Sólarmagn á Velbastað, og hetta hoyrist sambært Guðrið aftur.
– Vit vóru tvær vikur á Velbastað og gingu har og mólu og hugnaðu okkum, eg havi prøvað at verið í vanligum upptøkuhølum, men hetta var heilt øðrvísi, og tað hoyrist á fløguni.
Ljóðblandið hevur danin Dennis Ahlgren tikið sær av. Ahlgren er millum annað kendur sum tónleikari og framleiðari hjá donsku superstjørnuni Tinu Dickow. Hann spælir øll ljóðførini á nýggjastu fløgu hennara. Eisini spælir hann við í og framleiður tónleikin hjá Vincent Van Go Go.
Sambandið við Dennis Ahlgren kom í lag gjøgnum føroysku songkvinnuna Mariu Guttesen, ið skeyt upp, at Guðrið brúkti hann. Guðrið, Líggjas og Sakaris, ið hava framleitt fløguna, fóru til Århus og vóru við, tá Ahlgren ljóðblandaði hana.
Húsin endurspeglar Guðrið
Fløguhúsan hevur Heiðrikur á Heygum gjørt, og fyri Guðrið var eingin ivi um, hvør skuldi gera húsan.
– Heiðrikur skilur akkurát meg og honum dámar mín musikk, so hann hevur fingið totalt fríar hendur. Hann fekk tónleikin og slapp at síggja mína garderobu. Eg er øgiliga væl nøgd. Visuelt endurspeglar húsin mítt image.
Nú er fløgan komin út í Føroyum, men dreymurin er sambært Guðrið at liva av tónleikinum, og tí er næsta stig at koma víðari út í heim. Hon fer í hesum sambandi, at senda fløguna til ummælarar kring heimin, og vónin er at fløgan gerst ein bilett út í heim.
Guðrið um myspace
Eg haldi at Myspace er eitt ótrúliga feitt uppfinnilsi. Eg havi fingið nógvar góðar kontaktir á myspace innan fyri tónleik, kontaktir eg annar ongantíð hevði fingið annars. Tað er eisini gott til at finna nýggjan tónleik á. Men eisini á tí persónliga gevur Myspace okkurt, eg havi møtt gomlum vinum aftur har, t.d. gomlum klassafeløgum.
… um fløgur
Eg keypi øgiliga nógvar fløgur. Eg eri ikki byrja at brúka iTunes og at downloada musikk av netinum. Eg haldi tað er nógv feitari við fløgum, at halda teimum í hondini, síggja myndir og lesa info. Eg havi eftir hondini nógvar fløgur. Eg samli annars eisini upp á plátur, men fløgur eru eisini góðar.
…um móta
Eg gangi høgt upp í ikki at vera sum onnur, og eg gangi ikki í mótaklæðum, um mær dámar okkurt sum er moderna, so kann eg gott finna uppá at keypa tað, og so hava tað liggjandi til tað ikki er modernað longur, og so kann eg fara at brúka tað, tá øll hini eru hildin uppat. Eg havi ting liggjandi. Móti er so stutt, so tað tími eg ikki at ganga upp í.
…um forhold
Eg haldi at forhold eru nakað sum øll mugu hava, men sum eru heilt forbannað ring at fáa at halda. Tað er natúrligt at hava ein lívspartnara at deila lívið við. Ja, eg vildi sagt at tað er lívsviktigt at hava onkran at deila við.


text:
Greiðið so hasa krúlluna!
Nú jólini standa fyri durum, vil eg heita inniliga á Kristinu Háfoss, Eyðgunn Samuelsen og Anniku Olsen um at fara aftur til samráðingarborðið, so sáttmálin hjá pedagogunum ikki verður jólatrøll. Og somuleiðis vil eg heita á Pedagogfelagið um at vera til reiðar at samráðast – ongantíð ov skjótt!
Øll duga at síggja, at fæst ikki faklig javnstøða, har útbúgvingarnar eru skipaðar eftir sama leisti, blívur »krúllan« við at vera har, so tí ræður um at fáa greitt hana nú.
Eg taki fult undir við, at funnin verður ein góð og virðilig avtalu, har sama útbúgvingarstig gevur somu løn, tí vit hava ikki brúk fyri stríði á jólum, men friði.
Heðin Mortensen
býráðs- og løgtingsmaður


text:
Eirikur Lindenskov 10.09.2015 (05:45)
Eygleiðing: Annika Olsen fer í Framsókn
– Úrslitið hjá Fólkaflokkinum á løgtingsvalinum kann ikki tulkast øðrvísi enn at tey, sum stuðla leiðslu floksins og førda politikkin, vunnu valið, meðan liberali vongurin fall
Tað segði Annika Olsen í fráboðanini í gjár, tá hon kunngjørdi, at hon hevur meldað seg úr Fólkaflokkinum.
Og júst tað, at Annika Olsen nevnir, at »liberali vongurin fall« bendir á, at hon er á veg í Framsókn. Poul Michelsen fór úr Fólkaflokkinum við m. a. júst somu grundgeving, at Fólkaflokkurin ikki er ein liberalur flokkur – so sum hann í sínari tíð varð stovnaður uppá.
Enn er eingin fráboðan komin frá Anniku Olsen um, hvaðar hon ætlar sær. Men skuldi hon farið í tingbólkin hjá Framsókn, so merkir tað, at Framsókn hevur tríggjar tinglimir, meðan Fólkaflokkurin hevur fimm.
Men Annika Olsen kemur ikki upp á tal, sum landsstýriskvinna fyri Framsókn. Tí skuldi hon tað, so merkir tað, at hon má biða um farloyvi frá løgtinginum, og tað merkir, at boð verða eftir Joen Magnus Rasmussen sum føstum varamanni hennara. Hann er nummar sjey á listanum hjá Fólkaflokkinum við 278 atkvøðum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Klaksvíkingar vóru ikki meira enn komnir heim frá Danske ÅrgangsMesterskaber í Gentofte, so fóru summi ella øll av teimum aftur til Íslands, á venjingarlegu. Ein partur av venjingarleguni er luttøka á íslendsku meistarastevnuni fyri Ung, AMÍ 2010, sum verður í Hafnarfirði nú 24. – 27. juli 2007.
Føroyingar sum luttaka har eru Victoria Wigant Eysturdal, Erla Christiansen, Ásbjørg Hjelm, Ólavur Johannesen, Ronja Eysturdal, Signhild Joensen, Jákup Eysturdal og Maria á Høvdanum, øll úr Ægir. Aldurin á teimum er millum 10 og 13 ár, og styrkismetingin millum at vera til tíðir heilt fremst, og til tíðir aftarliga í kappingini. Og hesuferð eru teir altso offisellur partur av kappingini, í mun til at tey á DÅM svumu ‘uttanfyri kapping’.
Sí startlista her á sh.is.
AMÍ er árliga “AldursflokkaMeistaramót Íslands”, á langgeil. Heimasíðan hjá kappingini í ár sæst her á sh.is.


text:
Steinprent fingið gávufæ frá danska tjóðbankanum/
Í Steinprenti eru smílini eitt sindur breiðari enn vanligt hetta vikuskiftið. Tað er altíð gott at verða virðismettur og fáa viðurkenning. Tað hevur Steinprent fingið og er æraði móttakarin av einum stórum heiðurslegati frá danska tjóðbankanum (Nationalbankens Jubileumsfond) áljóðandi 100.000 krónur. Hesin grunnurin letur gávufæ eina ferð um árið og tað ber ikki til at søkja legatið. Í brævinum frá nevndini í Jubileumsfondinum stendur skrivað: “Med legatet ønsker fonden at påskønne jer som en af nordens mest særegne grafiske værksteder. I har forstået et at bevare håndværket i den grafiske trykkunst og samtidig formået at formidle jeres arbejde til en bred kreds via galleriet.”


text:
Hallur av Rana
25.12.2014 - 19:11
Tíðindi > Mentan > Tónleikur
Portalurin hevur spurt fleiri ymsik fólk, ið eru kend innan føroyska tónleikaheimin, um at deila nøkur jólaløg.
Nú er túrurin komin til songkvinnuna Greta Svabo Bech, ið hevur valt sær tríggjar sangir.
- Tá tað kemur til jólasangir, so haldi eg ikki at eg hugsi so nógv um hvat er ein “góður” ella tann “besti” jóla sangurin, men meira um tær kenslur og tey minni, eg seti í samband við at halda jól.
Tá eg var umleið 8 ára gomul, hildu vit jól í Norra (vit búðu tá í Onglandi). Tá vit vóru har hugdu vit eftir “The Julekalender”. Allir sangirnir í sendingini komu út á fløgu. Tá eg spæli hesa fløguna, tá eru jólini komin!
1. Travellin' Strawberries – It's Good to Be a Nissemann
It's Good to Be a Nissemann kann síggjast undir greinini.
Tann næsti sangurin hevur ein fjálgan jóla hugna yvir sær. Hetta minnir meg á at sita uttanfyri við góðum vinum og kenningum við einum gløgg-krússi, hita úr eldstaðnum, og littum perum.
2. White Winter Hymnal – Fleet Foxes.
Til ber at síggja Flett Foxes við at trýsta á her.
Nummar trý á listanum er ein útgáva hjá Teimun Av Kamarinum, sum eg akkurát havi givið mær far um. Hendan sangin høvdu vit valt at framføra til jólakonsertina á Reinsaríinum, og hann var ordiliga festiligur at syngja.
3. Tey av Kamarinum - 'Góði Jólamaðurin'.
Trýst á her, fyri at síggja Góði Jólamaðurin.
It's good to be a Nissemann


text:
- Tíðindi, mentan og ítróttur
Møta sterkum liði
Tak niður
Á Tórsvølli hóskvøldið verður UEFA Nations League dystur millum Føroyar og Aserbadjan.
Lars Olsen, landsliðsvenjari, og Hallur Hansson, spælari, vænta, at mótstøðan verður hørð, men teir síggja tó eisini møguleikar fyri at vinna sær trý stig í kappingini.
Fylg við í kringvarpinum
Dysturin millum Føroyar og Aserbadjan verður spældur á Tórsvølli hóskvøldið klokkan 19.45, og Kringvarpið ger nógv burturúr.
Sjónvarpið byrjar at senda beint aftaná dag og viku. Útvarpið byrjar at hita upp eftir tíðindini klokkan 18.00
Sí eisini


text:
Umsorganarheimið
Endamálið við Umsorgarnarheiminum er at veita varandi bústað til tey, ið ikki sjálvi megna at fasthalda ein bústað. Starvsfólk eru um búfólkið, stuðla teimum, veita hjálp og umsorgan og tryggja teimum virðiligar liviumstøður og skipaðar umstøður.
Pláss er fyri 8 búfólkum á Umsorgarnarheiminum, sum er ætlað sum varandi bústaður.
Umsorganarheimið verður rikið sambært kunngerð nr. 51 frá 4. juni 2008. Upptøka til umsorganarheimið fer fram, við at ein sjálv/ur vendir sær til heimið ella við at Almannastovan vendir sær til heimið. Leiðarin á Umsorganarheimið tekur avgerð um upptøku.


text:
Fyrst tosa vit við Bergur Debes Joensen og hoyra um vitjanina hjá Ole Magnus Olafsrud, Norge, sum verður í døgunum 5.-10. apríl. Hann verður gestur hjá Podas og Kirkjuligu Heimamissiónini. Á skránni eru fyrilestrar, evnisdagar o.a. bæði sum almen tiltøk og fyri innboðin. Sí skrá her. Síðani tosa vit við Charlottu á Váli Olsen um Barnahjálpina, ið hevur 10 ár á baki og verður hetta hátíðarhildið leygar- og sunnudagin 1. og 2. apríl, við konsertum og loppumarknaði í Perluni og á Perlutorginum í Vágsbotni. Meira kunning sæst á: www.barnahjalp.fo og facebook: Føroyska barnahjálpin – fyrr ABC. Eisini vitjar Joanita Zachariassen og maðurin Dánjal Zachariassen, har tey framføra “live” saman við tónleikarum, samstundis sum tey greiða frá trimum Gospel & soul konsertum, hon fer at hava í Føroyum. Til seinast greiðir Heini Lutzen frá einum tiltakið í Østrøm, í kvøld kl. 21:00, har tosa verður um Himmalin, ævinleikan og aðrar andaliga sannleikar, har øll eru vælkomin.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Barbara Holm 09.08.2018 (15:09)
Sí myndirnar: Glasir letur dyrnar upp
Føroya størsta bygningsverkætlan nakrantíð er nú komin hartil, at dyrnar í dag eru latnar upp fyri almenninginum at síggja hendan skúladepilin í høvuðsstaðnum. Tí í dag klokkan 15.00 byrjaði almenna móttøkan á Glasi við undirhaldi og røðum, har møguleiki eisini verður at síggja nýggja miðnámsskúlan.
Um slakar tvær vikur flyta allir verandi og komandi miðnámsskúlanæmingar, sum eru og skulu undir útbúgving í Havn, í nýggja skúladepilin við Marknagil, Glasir. Tí bjóðar Landsverk í dag til móttøku.
Sí myndirnar av skúlanum undir greinini her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 12.01.2018 (20:18)
Betri umstøður í Sarpugerði
Í gjár vórðu nýggju ljósmastrarnar í Sarpugerði í Norðragøtu royndarkoyrdar.
- Skjótt verða munandi betri ljósviðurskifti á vøllinum í Sarpugerði, skrivar kommunan.
Tær fýra nýggju ljósmastrarnar eru 22 metrar høgar við LED-lampum, sum fara at lýsa á allan vøllin.
- Ljósstyrkin á lampunum kann lættliga stillast eftir ynski, og møguleiki er eisini at tendra og sløkkja einstakar lampur, skrivar kommunan.
Tað er El-Talvuvirkið í Norðragøtu, ið hevur staðið fyri arbeiðinum at seta mastrar og ljós upp.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 10.01.2018 (21:49)
Mest spennandi telduspølini í 2018
Enska heimasíðan GamesRadar hevur gjørt sær ein lista yvir, hvørji spøl teir vænta sær mest av og gleða seg mest til í ár.
Days Gone
Eitt sonevnt open-world apokalyptiskt spæl. Smáir bólkar av menniskjum stríðast móti sombum. Lítið annað er kunngjørt um spælið, men somikið vita vit, at ein stóran part av spælinum fert tú at koyra á motorsúklu tíni. Spælið kemur út á PS4, væntandi í 2018, sigur GamesRadar.
Skull and Bones
Skapararnir av Assassin’s Creed hava valt at reindyrka sjórænaratemaið, sum teir byrjaðu við í AC4: Black Flag. Tey, sum ikki kenna til Assassin’s Creed minnast kanska Sid Meier’s Pirates frá góðu gomllu 90’unum. Hetta er nýggja konsollútgávan.
Sí trailaran ovast í greinini
https://www.youtube.com/watch?v=qy-92aUZZF8
Read Dead Redemption 2
Rockstar eru kanska mest kendir fyri Grand Theft Auto spølini, men nógv meina, at Red Dead Redemption er besta spælið, teir hava gjørt.
Tað eru longu átta ár síðani RDR bleiv útgivið og síðani tá hava fjepparar spentir bíða eftir eini uppfylging. Nú sær hon so loksins út til at vera á veg.
Søgan í RDR2 gongur fyri seg áðrenn hendingarnar í RDR. Hetta er søgan um brotsmannaliðið hjá Dutch van der Linde, sum John Marston, høvuðspersónurin í fyrra spælinum, einaferð var partur av.
Enn er tó óvist, um tú sleppir at spæla sum John Marston aftur í nýggja spælinum.
Onnur spøl, sum GamesRadar nevna eru Spider-Man, God of War, Travis Strikes Again, Hunt: Showdown, Iconoclasts og Indivisible. Trýst á nøvnini á spølunum fyri at síggja trailararnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Til ber, á fixpunkt.us.fo, at finna og síggja upplýsingar um fixpunkt.
Síðan kann brúkast á teldu og á snildfon. Á snildfonini opnar tú ein vanligan browsara og skrivar fixpunkt.us.fo. Snildfonin er snild at brúka úti, tá tú skalt finna fixpunkt, tí tá ber til, sjálvvirkandi, at zooma inn á staðið, har tú ert stødd.
Neyvastu fixpunktini eru víst við reyðum. Næstbest eru bláu punktini. Um hvørki reyð ella blá funkt finnast í einum øki (FOTM-fixpunkt), ber til at tendra fyri FK89 fixpunktum (lilla og gul fixpunkt).
Til ber at tendra/sløkkja løg við fixpunktum, fáa fram teknlýsing og ymiskt annað - sí mynd niðanfyri.
Til ber at peika á eitt punkt á skermmyndini og fáa ymsar koordinatar og hæddir. Talan er um FOTM, UTM, Geografiskar og FK89 koordinatar. Fyri nógv av punktunum ber eisini til at síggja myndir av fixpunktunum - punkt við sterkum litum hava myndir tilknýttar. Til nøkur av fixpunktunum eru eisini fixpunktskitsur.
Eisini ber til at síggja og heinta fixpunktslista. Vel "Indstillinger" og "Exporter alt til CSV".
Vilt tú vita meira, so send ein teldupost til Stein Fossá á Umhvørvisstovuni - SteinF@us.fo.


text:
André Olsen 10.04.2018 (14:15)
Ársins dómari feldur á Eiði
Tá EB/Streymur og HB sunnudagin spældu í Hólmanum á Eiði, hendi ein heldur stuttlig uppliving í fyrra hálvleiki av dystinum. Eftir eitt málspark, bakkaðu EB/Streyma leikarin, Rógvi Egilstoft Nielsen og dómarin, Lars Muller, á hvønn annan, soleiðis at Rógvi Egilstoft Nielsen kom til at spenna bein fyri dómaranum, Lars Muller, sum datt niður á vøllin.
Lars Muller viðurkennir, at støðan sjálvandi kendist flovuslig, men at hann og Rógvi Egilstoft Nielsen beinavegin flentu eftir støðuni. Lars Muller sigur, at hann er komin út fyri einari líknandi støðu einaferð fyrr.
- Tað sum hendi var, at Rógvi traðkar á fótin hjá mær og eg detti á reyvina. Rógvi og eg fingu eygnakontakt beinavegin og flentu eftir støðuni. Slíkar støður kennast sjálvandi flovusligar, men eg havi upplivað tað einaferð fyrr. Einaferð rann Magnus Olsen meg umkoll í Runavík – hann bað eftirfylgjandi meg um at læna tað reyða kortið, og vísti síðani sær sjálvum tað. Í slíkum støðum ræður um at koma á føtur aftur sum skjótast, og man vónar sjálvandi at eingin sær tað, sigur Lars Muller á ein skemtandi hátt.
Sjálvur dysturin millum EB/Streym og HB endaði annars við einum 1-0 sigri til HB. Omanfyri ber til at síggja videobrot av støðuni, tá ársins dómari seinastu nógvu árini, Lars Muller, varð feldur. Tað er upptøkumaðurin, Rúni Dam, sum hevur fingið støðuna uppá film.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Verkætlanin KT-arkitekturur
Endamálið við deil-verkætlanini KT-arkitekturur er at gera eitt fyrsta uppskot til eina yvirskipaða ætlan fyri grunddáta og samskifti millum KT-skipanir i Føroyum.
Grundleggjandi upplýsingar um borgarar, virkir, fasta ogn, adressir við meira, eisini nevndar grunddáta, verða skrásettar og brúktar nógva staðni í almenna geiranum. Neyðugt er at samskipa hesa skráseting fyri at tryggja,
- at grunddáta altíð er dagført og rætt,
- at sleppa undan dupultarbeiði, og
- at sleppa undan at borgarar og virkir nýtast at lata somu upplýsingar til tað almenna fleiri ferðir.
Fyrisitingin er av nógvum orsøkum miðspjødd í ymisk ráð, stovnar, kommunur og feløg. KT-skipanirnar eru somuleiðis miðspjaddar, samstundis sum at tørvur er á skynsamum samskifti millum hesar skipanir, millum annað fyri at flyta grunddáta, men eisini fyri at gagnnýta tænastur hvør hjá øðrum.
Eyðkenni við einari góðari loysn
Nøkur eyðkenni við einari góðari loysn eru:
- Ein felags loysn fyri allar stovnar
- Ein Føroysk loysn, føroyskan kunnleika og menning
- Trygg loysn
- Opnir standardir
- Tøkniliga framkomin, smidlig og einføld
- Miðspjadd loysn
- Data varveitt í Føroyum
- Ognarskapurin og ræðisrætturin av dáta skal liggja tá tí almenna
- Undirtøka millum fólk: Almenna, Borgari, Vinna og Veitarar
- Prísstøði, sum er hóskandi til Føroyar
Miðað verður eftir loysnum við hesum eyðkennum.
Arbeiðsháttur
Tað finst ongin savnað yvirskipað lýsing av KT-skipanum og dátugrunnum á almennum stovnunum. Ymiskt er í hvønn mun og hvussu KT-skipanir eru skjalfestar og í hvønn mun hendan er tøk.
Greiningararbeiðið er tí í stóran mun grundað á samrøður við viðkomandi áhugapartar – almennar stovnar, kommunur og KT-veitarar - umframt at ráðførsla hevur verið við fólk úr Estlandi um teirra royndir.
Samrøður hava verið við hesar útvaldu áhugapartar í Føroyum:
- Umhvørvisstovan
- Landsfólkayvirlitið
- Heilsumálaráðið
- ALS
- Trygdargrunnin
- Vinnustovnurin
- Fiskimálaráðið
- Vørn
- Taks
- Hagstovan
- KT-landsins
- Gjaldstovan
- Tórshavnar kommuna
- Runavíkar kommuna
- Kommunufelagið
- Almannaverkið
- Mentamálaráðið
- Landsskjalasavnið
- Nám
- Dátueftirlitið
- Elektron
- Formula
- Nema
Endamálið við hesum samrøðum hevur verið at skapa eitt yvirlit yvir støðuna, sum hon er í dag, hvørjar avbjóðingar eru og hvørji ynskir eru til betringar.
Harumframt eru fylgjandi skjøl brúkt sum keldur:
- Forkanning um felags virkisskrá í Føroyum, 2004
- Ókeypis grunddata í Føroyum, 2013
- Yvirlit yvir grunddátuskráirnar á Umhvørvisstovuni, 2015
Umframt hetta hava samrøður verið við tríggjar útlendskar ráðgevar
- Arvo Ott, senior serfrøðingur innan X-road
- Mari Pedak, serfrøðingur í talgildum samleika í samband við X-road
- Jon Thorhallsson, fyrrverandi stjóri í Skyrr
Arbeiðið er gjørt av fólki við tilknýti til Fróðskaparsetrið.
Avmarking av uppgávuni
Tað fer í dag eitt umfatandi samskifti fram millum KT-skipanir innanhýsis á teimum ymisku almennu stovnunum. Tað er ov umfatandi at greina hetta innan karmarnar á hesari verkætlanini.
Hendan verkætlanin er tí avmarkað til at greina samskifti, sum fer fram millum KT-skipanir á ymiskum stovnum, við serligum atliti til grunddáta. Eisini verður hugt at, hvønn leiklut grunddáta hevur í verandi KT-skipanum og hvussu hesi verða umsitin.
Hóast verkætlanin í fyrsta umfari serliga umfatar samskifti millum KT-skipanir í sambandi við grunddáta, eigur uppskot um loysn at umfata ein felags leist fyri samskifti millum allar KT-skipanir innan almenna geiran í Føroyum.
Hetta er ein ávegis lýsing av støðuni, og er ikki ein fullfíggjað greining av samskiftinum í dag. Av tí samskiftisskipaninar alla tíðina eru í menning, so ber heldur ikki til at gera eina varandi støðulýsing.


text:
Lejeune-yvirlýsingin
“Tá ið barnið er gitið í móðurlívi, er tað ein livandi skapningur.
Tað hevur eginleikar, sum ger tað ólíkt øllum øðrum menniskjum, eisini mammuni, sum verjir tað og gevur tí føði. Tí kann einki setast í staðin fyri tað.
Heilt frá gitnaðinum og til ellisár er tað hin sama menniskjan, sum veksur, búnast og at enda doyr.
Læknafrøðin skal tæna og verja ta livandi menniskjuna frá tí hon er gitin í móðurlívi, til hon doyr ein natúrligan deyða.
Øll menniskju hava krav um óskerda virðing uttan mun til aldur, sjúku ella aðrar veikleikar.
Tá ið læknin rakar við neyð, er tað skylda og ábyrgd hansara at veita alla ta hjálp til mammu og barn, ið gjørlig er.
At taka lív fyri at loysa samfelagslig, fíggjarlig, siðmenningarlig og arvaligmál er tí ímóti virki læknans.”
Árliga limagjaldið er:
Kr. 200,- fyri einstaklingar
Kr. 100,- fyri lesandi og pensionistar
Kr. 50,- fyri ung undir 18 ár
Flyt upphæddina á konto 9865-4154414


text:
Orð og lag: Jákup Eli Joensen
Eg kenni tey, men tey kenna ei meg
tað er tí, at tey siga skrubba av við teg
ja einsamallur í verðuni eri eg, oh jaaaa
eg havi ongar vinmenn ella vinkonur
sum so nógv onnur her á jørðuni hava
inni í facebook har verið eg noktaður oh jaaaa
Men kanska er tað okkurt, sum er galið við meg
sum kanska ger, at tey dáma meg ei
eg haldi hetta lívið er so forbannað krevjandi
so nú pakki eg saman, og rýmið mín veg
Eg veit at míni foreldur tey elska meg
men hvørja ferð eg skal gera tey stolt, og glað
fer alt tað heila lortið til helvitis oh jaaaa
mínir javnaldrar dáma meg slett ikki
um teir eru yngri, ella eldri, ella what tha fuck
og tá tað er ball verið eg ongantíð boðin við oh jaaaa
Men kanska egnið eg meg ei,at verða í hesu verð
um eg so eri normalur ella ei
eg havi einki lært um lívið, ella mína tilveru
so nú pakki eg saman, og rýmið mín veg
Eg eri einsamallur, eg havi ongan vin
tí tit vilja ei lova meg, at verða partur av tykkara lívið
so nú fari eg frá tykkum øll
eg skíti á um tit angra, at tit ongantíð dámdi meg
og tit skulu bara vita, at eg komið ongantíð aftur
so fuck tykkara verð


text:
Steinar Patursson
28.07.2016 - 16:33
Ein 21 ára gamal dani lat í dag lív í einari ferðsluvanlukku, og tá løgreglan kom á staðið kundi hon staðfesta, at Pokemon Go var tendrað á telefonini.
Ungi drongurin, ið koyrdi í einum lítlum vøruvogni, hevði rent á eitt træ, og var kleimdur inni í bilinum.
Løgreglan sigur, at telefonin var ikki afturlatin tá komið varð á staðið, og tað gevur ábendingar um, at drongurin hevði spælt Pokemon Go meðan hann koyrdi.
Av tí at eingin var til staðar, tá vanlukkan hendi, kann tó ikki staðfestast, at hann ehvði spælt Pokemon, meðan hann koyrdi.
- Vanliga steingist ein telefon, um tú ikki nýtir hana. Men vit funnu so telefonina upplætna, og appin var tendrað, sigur Jørn Kresten Nielsen, politikommiserur, við TV2.


text:
- 9Shares
Mánakvøldið 8.oktobur kl. 19.00 skipar Alzheimerfelagið fyri kafé í Mentanarhúsinum í Fuglafirði. Tiltakið er fyri fólk við demenssjúkum, avvarðandi teirra, starvsfólk innan heilsuøkið, politikkarar, og onnur áhugað.
Skráin er henda:
- Ann-Mari Jensen, næstforkvinna, bjóðar vælkomin og kunnar um arbeiði felagsins.
- Marjun Restorff, demenssamskipari, kunnar um demensklinikkina.
- Mourits Foldbo, stýrislimur sigur frá um ætlaðu byggingina av nýggjum heimi til borgarar, ið hava fingið minnissvinn.
- Fríða J. Højbro og Unna N. Petersen, sjúkrarøktarfrøðingar og demenssamskiparar, greiða frá um tilboðið í dagtilhaldinum í Doktarahúsinum og tænastuni út frá húsinum við ráðgevandi og uppfylgjandi heimavitjan.
- Lis Zachariassen, heilsurøktari og demenssamskipari, greiðir frá um tilboðið við búplássi á Gøtubrá.
- Jastrid Petersen og Sigvør Laksá siga sína søgu sum avvarðandi.
- Hervør á Torkilsheyggi, tónleikaviðgerði á Gøtubrá, framførir sang og skipar fyri felagssangi.
Síðan verður orðið frítt, og høvi verður at seta spurningar og at koma við ynskjum, hugskotum og hjartasuffum.
Fyri at fáa eina hóming av, hvør tørvur er hjá fólki við demenssjúkum,avvarðandi teirra og annað í hesum sambandi, vónar Alzheimerfelagið, ið er talurørið hjá hesum bólki, at nógv fólk taka av hesum tilboði.
Borðreitt verður við kaffi/te og køkum.
Verið vælkomin


text:
Rani tosar við Villa
Playing Boys og Atlantis verða við til stóra Legendskvøldið í Badmintonhøllini í Klaksvík 5. mai. Hoyrið áhugaverdu samrøðuna við Villa Sørensen.
Atlantis var millum tey fyrstu orkesterini, sum settu streym til tónleikin í Føroyum. Tórur Andreasen, Sørmund Olsen, Villi Hansen og Kristoffur Jensen, sáli spældu við orkestrinum Atlantis.
Atlantis var ein klassiskur gittar bólkur við tveimum gittarum, bassi og trummum. Tveir av manningini, Tórur og Villi, sum báðir búgva í Danmark hava vant í eina tíð og teir eru klarir til aldarinnar comeback saman við Sørmundi, sum hevur vant uppi hjá Sonhard, sum vit koma at hoyra meira um, í eina tíð!
Rani Nolsøe hevur fingið orðið á Villa Hansen og hon kann hoyrast niðanfyri.
Atlantis aftur á pall from Norðlýsið on Vimeo.
Atgongumerkir fáast nú á www.atgongumerki.fo og í Leikalund.
Frá mánadegnum fáast tey harumframt á øllum Effo støðum kring landið.


text:
Tunfiskur (makrelættin)
Thunnus thynnus (Linné, 1758)
Stødd: Tunfiskur er ein av heimsins størstu beinfiskum, hann verður upp í góðar 450 cm langur og vigar upp ímóti 700 kg. Vanlig longd er upp í 200 cm.
Dýpi: Hann er uppsjóvarfiskur, úr vatnskorpuni niður á góðar 100 metra dýpi, møguliga væl djúpari.
Litur: Undir búkinum og um liðirnar er hann silvurhvítur við litleysum tvørstrikum skiftandi við litleysar blettir. Serliga eldri fiskar hava hesar blettirnar. Tað litleysa fyribrigdið sæst best á nýveiddum fiski. Fremra ryggfjøður er gullig ella blálig. Tann aftara er reyðbrún. Gotfjaðrarnar eru dimt gulligar við svartari rond. ’Kjølarnir’ á klingruni eru svartir á vaksnum fiski og hálvgjøgnumskygdir á ungfiski.
Teinar: R1 + R2 XII-XIV + 13-15 + Smáfj. 8-10; G 13-16 + Smáfj. 7-9.
Lýsing: Tunfiskur er spískur í báðum endum og tjúkkastur um fremru ryggfjøður, í tvørskurð er hann næstan rundur. Fremra helvt av kroppinum er sett við beinkendari roðslu, sum bæði á bakinum og á síðunum kemur aftur um uggafjaðrarnar. Aftara helvt er sett við smáum roðslum. Gotfjøðurin er umleið somu stødd sum aftara ryggfjøður. Uggafjaðrarnar eru styttri enn 80% av høvuðlongdini. Hann hevur tvær ryggfjaðrar, tann fremra er hægst framman og lækkar aftureftir. Hin aftara er styttri, høg og tríkantað. Uggafjøðurin røkkur ikki aftur um 12. teinin á fremru ryggfjøður. Hann hevur ’kjøl’ hvørjumegin á klingruni og eitt sindur fram á sporlið. Fremsta táknabein hevur 34-43 táknatindar (inni í boganum).
Eyðkenni: Stuttu fjaðrarnar. Uggafjaðrarnar røkka minni enn so til gloppið millum ryggfjaðrarnar.
Týdningur: Virðismikil fiskur, verður nógv veiddur allastaðni. Í føroyskum sjógvi hevur eisini nakað verið veitt av tunfiski.
da: Tun, en: Bluefin tuna, fr: Thon, ís: Túnfiskur, no: Tunnin – Makrellstørje, tý: Thunfisch
Útbreiðsla: Tunfiskur er í føroyskum sjógvi um heystið. Er annars í Kattegat, við Norðurnoreg og undir Íslandi, til Móritania og Kanariuoyggjarnar. Hann er í vestara parti av Miðjarðarhavinum. Vestanfyri frá Labrador, í Meksikoflógvanum og Karibia til Venesuela og Brasil. Eitt undirslag er í Kyrrahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Ingi Samuelsen
10.01.2018 - 07:36
Tíðindi > Uttanlands > Annað
Fleiri túsund snjóferðafólk eru avbyrgd í sveitsisku fjallabygdini, Zermatt, eftir nógva kavaavfallið, sum hevur verið í Alpunum hesa seinastu tíðina.
Minst 13.000 ferðafólk eru avbyrgd í bygdini, sum liggur 1.620 metra hædd við fótin av Matterhorn í sveitsisku Alpunum. Tey hava ongan møguleika at koma úr bygdini í bili ella toki.
- Tað hevur kavað uttan íhald í tvey samdøgur nú, og vit hava umleið tveir metrar av kava. Vandin fyri skalvalopi er upp á tað hægsta sigur ein av innibyrgdu ferðafólkunum við dr.dk.
Myndugleikarnir hava stongt skíðbrekkurnar orsaka av vandanum fyri skalvalopi. Og ferðafólkið verður biðið um at halda seg innandura.
Ímeðan royna myndugleikarnir í Sveits at rudda vegirnar, so bygdin aftur fær eina farleið út í umheimin. Enn er óvist nær kavaruddingarmaskinurnar koma ígjøgnum, skrivar dr.dk.


text:
Cecilie Mærsk stoytti saman við línubát
Bingjuskipið “Cecilie Mærsk” bjargaði mikumorgunin
manningini av einum línubáti eftir samanstoyt út fyri Le Port í Reunion eystanfyri
Madagaskar.
Sambært Mærsk
varð øll manningin á línubátinum bjargað umborð á Cecilie Mærsk. Samanstoyrurin
hendi 20 fjórðingar úr landi, og fimm mans vórðu bjargaðir.
Stórur skaði
stóðst á línubátin, men tað eydnaðist kortini at sleipa hann til lands. Cecilie
Mærsk fekk síðani loyvið at halda fram.
Hendingin verður
nú kannað.
Cecilie Mærsk er
eitt 190 metrar langt bingjuskip. Fyri kortum flaggaði skipið um frá donskum
flaggi til Hong Kong.
Kelda: Søfart


text:
Sum nevnt so fer Raisport+ at senda frá finalunum á “8° Trofeo Città di Milano”, har eisini Ægir-svimjararnir Rókur Trygvason og Signhild Joensen luttaka. Umframt at har er stroyming, til okkum sum ikki síggja italienskt sjónvarp. Her niðanfyri er sjónvarpingin frá í morgun, og hartil kunnu úrslitini finnast her.
Tað verður nú seinnapartin at Signhild skal royna seg, í opnu finaluni í 200 metra ryggsvimjing. Tíðarætlanin sæst her, sum sigur at hendan finala er kl 17:50, Milano tíð, sum er kl 16:50 her í Føroyum. Hetta niðanfyri skuldi gjarna verið livestream-rásin:
Annars er stevnusíðan sum nevnt trofeocittadimilano.it


text:
Snorri Brend
15.11.2013 - 13:36
Tíðindi > Samfelag & Politikkur > Samferðsla
SAMFERÐSLA: - Vit kundu í minasta lagi fingið eina veðurstøð!
Tað sigur Eyðdis Ellendersen, sum er borgarstjóri í Fámjin, - eini av teimum minnu og fjarskotnu, men tó sera vøkru bygdunum í Føroyum.Hon veit sjálvandi alt um, hvat tað vil siga at koyra fram og aftur til bygdina alt árið eftir Fámjinsvegnum – hesum vegastrekki, sum liggur sera óhøgliga fyri, er smalt við nógvum svingum og eitt stað, har tað er skjótt at kavi legst.Tað ringasta er kortini tað at tað er ikki heilt trygt at koyra eftir Fámjinsvegnum.- Fólk her hava mangan upplivað, at grót er á vegnum, - ja, ikki bara grót, men sera stórir klettar viðhvørt, greiðir Eyðdis Ellendersen frá.EITTANS YNSKIFámjiningar og onnur hava í áravís havt eitt ynski um betri viðurskifti at kunna sleppa av bygdini. Men enn er lítið og einki hent í so máta.Tað stóra ynskið er at fáa ein tunnil millum Fámjin og Øravík, sum hevði gjørt tað bæði lættari og tryggari at farið frá húsum og komið aftur. Og hetta hevur eisini verið á tingborði fleiri ferðir.Seinasta loysnin í so máta var tað uppskotið, sum í løtuni er til viðgerð í tinginum, har skotið er upp at gera ein tunnil til Fámjins og tríggjar aðrar bygdir, sum eru at kalla í somu støðu sum Fámjin, ta talan er um samferðslu: Gjógv, Tjørnuvík og Dalur.Hetta arbeiðið skuldi eftir uppskotinum fremjast av einum sonevndum boriliði, sum ein hevði áðrenn. Hetta liðið tók sær av at gera fleiri av teimum smærru tunlunum, sum vit hava í dag. Men seinni varð tað tó niðurlagt.Uppskotið um hetta boriliðið og teir fýra tunlarnar hevur verið til 1. viðger, og tá skiltist at tunnilin til Fámjins er ikki sleptur. Als ikki. Hann verður kortini ikki gjørdur enn á sinni, men er á tekniborðinum.- Hendrik Old tosaði við okkum um hetta, at landið kundi keypt onkrar maskinur, ið lættliga kundu borað hesar smáu tunlarnar. Og nú hevur so Sirið Stenberg sett fram ein fyrispurning fyri okkum á , bæði um tunnil og um veðurstøð.- Vit vóna sjálvandi at fáa eitt greitt svar um hesi bæði so týðandi viðurskiftini fyri okkum, sigur borgarstjórin í Fámjin.FRÁFLYTINGBygdarráðið skrivaði á sinni um at fáa eina , soleiðis at tey í minsta lagi kundu fáa koyrilíkindini á staðnum:- Men tað fáa vit heldur ikki. Ja, heilt erliga, haldi eg, at tað er út av lagi vánaligt, at vit sum hava eitt av teimum ringastu vegastrekkjunum í Føroyum, ikki skulu hoyra koyrilíkindini.- Vit eru eisini fleiri, ið hava sæð grót liggja á vegnum, og fólk hava eisini upplivað, at grót er komið bóltandi beint framman fyri bil teirra. Slíkt er sera skelkandi, vísir Eyðdis á.Tá tað er sagt, so hava teir hjá Landsverki gjørt nøkur størri víkipláss á Fámjinsvegnum. Hetta er tó langt frá nøktandi, tí tað kundu verið gjørd enn fleiri. Nógva staðni er sýnið sera vánaligt, og spyrt tú fámjiningar, so er eingin ivi um, at tað átti at verðið gjørt okkurt við tað.- Nær og um vit fáa nakran tunnil, er ilt at siga. Men tørvurin er stórur.- Fólk eru tíverri flutt av bygdini, tí vegurin er so vánaligur. Men kom ein tunnil, hevði hann møguliga kunna minkað um fráflytingina - og kanska onkur kom til Famjins at búgva, sigur Eyðdis Ellendersen bjartskygd á málinum.Myndir: Fámjinsvegurin liggur høgt og óhøgligt, og tí er ynski at fáa ein tunnil til bygdina. Hann kann koma at liggja, har sum tann svarta strikan gongur, tætt við verandi landsveg.


text:
Jens Hákun Leo
20.10.2016 - 18:18
Mentan > Mentan > Útgávur
Heðin M. Klein fekk fyri løtu síðan handaða M.A. Jacobsens virðislønina 2016 fyri fagrar bókmentir á Reinsarínum í Havn.
Heðin M. Klein fekk hesa virðislønina fyri yrkingasavnið ”Tað orðið”, sum hann í sambandi við hátíðarhaldið í dag gav teim mongu áhoyrarunum, sum vóru komnir saman til høvið, ta stóru gleði at hoyra eitt lítið brot burturúr.
M.A. Jacobsens virðislønina 2016 fyri mentanaravrik fekk Eilif Samuelsen, hetta fyri serliga at hava týtt eina røð av klassikum bókmentum til føroyskt. Harundir hevur hann eitt nú týtt verk hjá Platon, Aristoteles, Aquinas og Machiavelli til føroyskt.
Barnamentanarheiðurslønir Tórshavnar Býráðs í ár fingu Joan Sørinardóttir og Beinta Johannesen, fyrrnevnda fyri ”Hvannpoppkorn” og ”Summardáafruktsalat”, síðstnevnda fyri hennara arbeiði við millum annað ”Míni Jólabók” og ”Strok”.
Tórshavnar Kamarkór og KATA sungu til høvið, tá ið hesar fýra heiðurslønirnar vórðu latnar í dag.
Øll fýra fingu sum heiðursgávu, ella vinning, ein kekk uppá 35.000 krónur.


text:
Ríkisfundurin byrjar í dag
politikkur11-06-2018 - 09:16 - Jóanis Nielsen
Árligi ríkisfundurin verður í ár í Føroyum í døgunum 11. og 12. juni, tá ið teir tríggir stjórnarleiðararnir í ríkisfelagsskapinum, Lars Løkke Rasmussen,Kim Kielsen, og Aksel V. Johannesen fara at umrøða mál av felags áhuga.
Stjórnarleiðararnir við fylgi fara at vitja í Suðuroynni og Stóru Dímun. Farið verður til Suðuroyar við Smyrli mánamorgunin. Vitjað verður í Salt á Drelnesi, í kirkjuni í Fámjin, á Varðanum Pelagic á Tvøroyri og í gamla kongaliga einahandlinum. Seinnapartin verður flogið við tyrlu til Stóru Dímun.Um kvøldið er løgmaður vertur við døgurða í nýggju matstovuni Skeiva Pakkhús í Tórshavn.
Sjálvur ríkisfundurin verður við Leynavatn týsmorgunin 12. juni kl. 9.30, og tíðindafundur verður kl. 11.30. Grønlendsku og donsku gestirnir fara av landinum týsdagin seinnapart.
Fjølmiðlar kunnu venda sær til Rúna Rasmussen, telefon 551041, fyri at fáa meira at vita.


text:
Vetrarljós 2018 verður leygardagin 3. februar í Havn. Tiltakið er eitt samstarv ímillum Visit Tórshavn, Tórshavnar Kommunu og ymsar aktørar í býnum.
Í stuttum er tað dagurin har vit bjóða ljósari tíðum vælkomnum við livandi tónleiki og list á ymsum spennandi støðum í býnum. Tónleikur verður í býnum frá kl. 19.00 til á midnátt.
Tórshavnar kommuna skipar fyri hugna í býnum við ymsum ljósinstallatiónum.
Endaliga skráin fyri Vetrarljós verður kunngjørd seinni HER
Um tú veitst okkurt, sum VP ikki veit - skriva so til vp@vp.fo


text:
Um okkum
Berg Hestar heldur til við Oyggjarvegin, uml. 500 m frá Hotel Føroyar og verður rikið av Leif Berg og Jacklin Durhuus. Vit eiga saman sonin Bergur Leifsson Durhuus (f.2005)
Vit bjóða ríðitúrar, ríðiskeið, ríðiferiu og ríðilegur fyri børn umframt ríðing fyri menningar- og rørðslutarnaði
Dentur verður lagdur á, at tit fáa eina góða uppliving á rossabaki og tískil hava vit bert góð og rólig íslendsk ross. Rossini kunnu ríðast av óvonum og vonum fólki.
Berghestar +298 316896 Leif +298 216896 Jacklin +298 226211
Vit eru:
Leif Berg
Leif +298 216896
Jacklin Durhuus
Jacklin +298 226211
Bergur
Eisini hava vit tríggjar hundar:
Ronja
Ekta gadekryds, 2003
Bessie
Berner Sennen, 2010
Og eina fitta kettu . . .
Kleyna
2010


text:
Ingi Samuelsen
12.09.2017 - 07:48
Tíðindi > Tíðindi > Noreg
Hóast reyðgrøni vongurin í norskum politikki tapti valið í gjár, so vísir samanteljingin, at reyðgrønu flokkarnir hava fingið fleiri atkvøður.
Tá 95,1 prosent av atkvøðunum vóru taldar, hevði borgarligi fongurin tilsamans 1.408.592 atkvøður, meðan Arbeiderpartiet, Sosialistisk Venstre, Rødt og Miljøpartiet De Grønne høvdu fingið 1.416.085 atkvøður.
Kortini fáa teir borgarligu flokkarnir níggju umboð fleiri á Stórtingi.
Orsøkin er norska valskipanin við valdømum, har tingsessirnir í teimum valdømunum, har tað ikki búgva so nógv fólk, ikki krevja eins nógvar atkvøður og í teimum økjunum, har nógv fólk búgva.
Tað er ikki óvanligt, at tapandi vongurin á valinum fær fleiri atkvøður enn tann vinnandi. Eitt nú fingu tey borgarligu í 2009 næstan 50.000 atkvøður fleiri enn tey reyðu, men kortini vóru tað tey reyðu, sum vunnu valið, og kundu skipa stjórn, skrivar NRK.


text:
Sum heild ein betri spældur dystur enn í gjár, men spælararnir iðra seg um tapið.
Málskjúttar: Peter Krogh 7, Jónas Djurhuus 4, Fríði Weyhe 4, Rói Berg Hansen 2, Rókur Akralíð 2, Vilhelm Poulsen 2, Brandur Halgirsson 1, Helgi Hoydal 1, Vilhelm Vilhelmsen 1, Hans Eli Sigurdbjørnsson 1.
60 min. 27-25 Fríði Weyhe fær síðsta málið í dystinum
Nicholas Satchwell hevur tvær framúr bjargingar
59 min. 27-24 Fríði Weyhe finnur ein frían Vilhelm Vilhelmsen, men hann brennir
58 min. 27-24 Finnland økir aftur um leiðsluna
Peter Krogh fær útvísing
57 min. 26-24 Fríði Weyhe hoppar upp og langar bóltin í netið
56 min. 26-23 Føroyar taka timeout
54 min. 25-23 Peter Krogh skorar
52 min. 24-22 Peter Krogh bennir, men Helgi Hoydal fangar bóltin aftur og minkar um munin
50 min. 24-20 Finnland hevur fingið útvísing og Føroyar eru í yvirtali. Fríði Weyhe brýtur seg ígjøgnum
48 min. 23-19 Føroyar eru nú fullmannaðir aftur og Peter Krogh skorar
Føroyar gera eina skeiva útskifting og fáa tí eina útvísing afturat. Føroyar spæla nú við tveimum monnum minni.
45 min. 21-17 Vilhelm Poulsen verður útvístur fyri aðru ferð og Finnland skorar upp á brotskast. Føroyar taka timeout
43 min. 20-17 Finnland tekur timeout. Jónas Djurhuus verður settur á vøllin aftur fyri Trónd Kragesteen
41 min. 19-16 Føroyar verja væl, men hava seinstu tveir minuttirnar mist bóltin í álopinum og eru revsaðir við tveimum finskum skjótálopum
37 min. 17-15 Gott skot av høgra bakki frá Peter Krogh
35 min. 17-14 Vilhelm Poulsen minkar um munin
33 min. 17-13 Fríði Weyhe skorar við einum undirarmsskoti. Nakað av útskifting er gjørd í hálvleikinum. Sjúrður Olsen er komin á vinstravong, Fríði Weyhe á høgra bakk og Vilhelm Vilhelmsen á høgra vong.
31 min. 16-12 Seinni hálvleikur er byrjaður og Vilhelm Poulsen hevur fingið útvísing og Finnland brotskast, sum teir skoraðu uppá. Peter Krogh verður mansvardur
Hálvleikur 15-12
28 min 15-12 Skotini hjá Føroyum eru ov óneyv
26 min. Brandur Halgirsson, sum hevur verið sum eitt fjall í verjuni, fær útvísing
25 min. 13-11 Finnland hevur fingið tvey mál av høgra vongi. Tróndur Kragesteen er komin inn sum spæliskipari fyri Jónas Djurhuus, og Hørður Trygvason er komin í málið fyri Nicholas Satchwell
23 min. 11-10 Skótálop, Rói Berg Hansen skjýtur á stongina, Vilhelm Poulsen fangar bóltin aftur og skorar
21 min. 10-9 Rói Berg Hansen fer í skjótálop og skorar
19 min. 9-8 Føroyar taka timeout.
17 min 7-8 Væl gjøgnumspælt álop, sum Hans Eli Sigurdbjørnsson fullførir
13 min 6-7 Stóru menninir í føroysku verjuni, Rókur Akralíð, Brandur Halgirsson, Peter Krogh og Fríði Weyhe, hava betur tak á finsku leikarunum nú og Nicholas Satchwell hevur havt nakrar góðar bjargingar.
11 min 5-6 Føroyar hava fingið stýr á verjuni. Brandur Halgirsson leggur Føroyar á odda.
8 min. 5-5 Skótálop og Rói Berg Hansen javnar
5. min. 4-3 Tað gongur javnt á. Føroyar hava havt góð gjøgnumspæld álop, men tað manglar nakað í verjuni.
2. min. 1-1 Peter Krogh skorar fyri Føroyar við einum langskoti
Klokkan 10.30 føroyska tíð byrjar seinni venjingardysturin hjá føroyska manslandsliðnum móti Finnlandi. Niðanfyri fara vit at dagføra støðuna.


text:
Brent Morrow úr avstralska havnarbýnum Coffs Harbour og Katrina Mortensen úr Havn eru dømi um, at tað grør um gangandi fót í matstovuvinnuni í Havn. Meðan eksotiskar nýggjar matstovur, skeinkistøð og hotell eru í umbúnað, lata tey upp matstovuna Frumbiti. Matstovan við sjáldsama navninum er í nýggjasta hotellinum, Hotel Havn, sum læt upp í Doktar Jakobsens gøtu í 2014.
- Navnið er ein samanseting av tveimum orðum frumbitil, ið merkir kjarni og uppruni, og biti, sum vit vanliga nýta í sambandi við mat og máltíð. Hetta er eisini konseptið. Føroyskar rávørur úr føroysku náttúruni.
Soleiðis siga teir tríggir Lávus Kárason Djurhuus, omanfyri, Jógvan Breckmann og Brent Morrow, ið síðan hálvan juni hava arbeitt við ætlanini um eina matstovu, sum nú er komin so langt, at hon letur upp týsdagin.
- Málið hevur støðugt verið, at gestirnir skulu fáa eina uppliving burtur úr føroyskum rávørum, greiða tey frá.
- Føroyska náttúran er ógvuliga rík, tá tað kemur til vøkstur og náttúrutilfeingi, so hetta er ein upplagdur møguleiki at grunda eina matstovu á. Í Føroyum liva vit so tætt at nátturuni, at vit kunnu fáa nógv nýhentað og feskt, uttan at flyta inn eins nógvar rávørur, ið man vanliga ger. Á matskránni er fiskur, lambskjøt, neytakjøt og ymsar urtir, røtur og annað grønt, sum er velt og vaksið í Føroyum. Hvat prísi viðvíkur er ætlanin at liggja á einum miðalstøði, siga tey.
Tórur Árnastein kemur við fyrsta rætti, einum deli at deila, sum er eitt úrval av lakaðum og tilgjørdum kjøti og grønmeti við heimabakaðum breyði og kryddurtum. Síðan royna vit seks rættir frá dagsins úrvali, sum kokkurin velur og skipar, chef´s choice, sum matskráin sigur.
Omanfyri er fyrst hin leskiligasti stokti toskur, framúr vælsmakkandi, við tara og várleyki, og síðan riststokt kál við snertum mandlum, basilikum og sitrónsmøri. Helt ikki, at kál kundi verða so broyskið og vælsmakkandi, sum eg fleiri ferðir í ár havi varnast. Næstu smárættir at deila við borðið er pannustokt føroyskt lambsbeykon við stoktum tomatum, hvítleyki og sitrón, linkókaður kaldur laksur við piparrótkremi og blommu, saltbakað reyðrót við osti og appilsin, tartar - malið føroyskt neytakjøt - við sinnopskremi og urtum. Reyðrótin fær meg aftur at undrast, at hon kann verða so vælsmakkandi í sjálvum sær. Tað var ikki gamalt.
So kemur Tórur við granita, sum er rabarbuísur við ingiferkremi, súrepli sitrónráka. Hetta er bara fyrsti partur av øllum sum kemur omaná - sjokulátamousse og kaka við konjakk og kaffi kemur eisini á borðið. Umframt leskiliga toskin, var hetta tað besta í kvøld. Vínið afturvið var Red Diamond shiraz úr USA.
Umframt staðsetingina mitt í Havn, har tú á ein sjáldsman hátt sært bæði inn og út, tí gonguteigurin í virknastu handilsgøtuni er so nær glugganum, at hann næstan kennist sum er hann inni, so eru ljóðviðurskiftini í matstovuni sjáldsama góð og væl doyvd. Her ber til at tosa við borðið uttan at alt hoyrist til næsta borð. Stílurin er rustikkur, knívar og gaflar eru rullaðir inn í sekkjalørift, og á innastu beinkjunum er hitt mjúkasta skinn av seyði at sita á.
Velur tú eitt borð við gluggan, so ber eisini til at eygleiða, hvussu ljósið skiftur og náttin legst á eitt septemberkvøld, frá byrjan til endan á eini frágera máltíð í býarsøguligum umhvørvi.
Fryntligu fólkini í Frumbita biðja góða nátt og greiða frá um upplatingartíðir og samskiftispallar, ið eru heimasíða, Facebook og Instagram. Opið verður fimm kvøld um vikuna, frá týsdegi til og við leygardag.
Páll Breckmann, sum eigur hotellið, vísur okkum uppá, so vit kunnu njóta sýnið av svalanum á eini svituni. - Hendan er bíløgd til ólavsøku, men annars er hon tøk beint nú, sigur Páll. Yvirav eru Lampubúðin og húsini hjá Einar Storr, og sýnið er frítt fyri út á Bacalao, Molan og heilt út í Nólsoyarfjørð til vitan á heimsins enda, Borðuni. Meðan vit aftur varnast góða akustikkin, siga vit manga takk og biðja góða nátt - mitt í Havn.


text:
Tróndur Arge 28.10.2013 (11:18)
Sámal Erik til B36 í dag
Sámal Erik Hentze hevði leygardagin sín seinasta arbeiðsdag sum venjari hjá AB. Hann hevur leingi verið settur í samband við B36. Keldir hjá in.fo siga, at sáttmálin kemur upp á pláss í dag.
Í seinastuni hava søgur gingið um, at Fróði Benjaminsen verður hjálparvenjari, men sum skilst, so hevur hetta einki upp á seg og passar ikki. Enn er óvist hvør verður hjálparvenjari hjá Sámal Eriki.
Støðan viðvíkjandi Lukasz Cieslewicz er ógreið. Hann hevur tilboð frá B36 um at leingja, umframt í minsta lagi Víkingi. In.fo skilur, at onnur feløg eru ella hava verið inni í spæli um at tryggja sær undirskriftina hjá póllendinginum, sum skoraði tvey mál í seinasta dystinum.
Sum skilst, so hevur hann tíðliga boðað frá, at hann ikki tekur eina avgerð fyrr enn kappingarárið er av. So væntandi verður okkurt nýtt at hoyra um tað.
Les eisini: Sámal Erik verður venjari hjá B36
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her